text:
SEBRÃ GOM-ZUG SÕSGÃ | SIÃNSÃ REEGA BIIBLÃ ZĨIG BƖ?
Siãnsã tʋʋmã manegda yãmb bɩ?
Siãnsã rãmb tʋʋm waooga. B maanda vaeesgo, n dat n bãng ween-vɩʋʋgã bũmb fãa sẽn yaa to-to. Yaa tʋʋm-toogo! Mi n yaa yam-yiisg wall sũ-sãams menga. Tʋʋm-yɛng tõe n kaoosa semen dãmba, kiis bɩ yʋʋma. Wakat ninga, b tʋʋm kẽer pa yãkd neng ye. La naoor wʋsgo, b sẽn maandã nafda ãdem-biisã. Bɩ d ges makr a wãna.
Erop luzin a ye tõog n maana bũmb b sẽn tõe n tall n yoog koom, tɩ baa bãas biis sã n da bee koomã pʋgẽ bɩ nebã tõe n yũ tɩ pa maan-b bũmb ye. Tẽn-digimdgã sẽn zĩnd Haiti yʋʋmd 2010, b talla rẽ n yoog ko-yũudmã, tɩ sõng nebã.
Bãngdbã tõog n ninga satelit-rãmb yĩngri, rat n yeel tɩ masĩn-dãmb buudu, n maan tʋʋm-teoog b sẽn boond tɩ zepeyɛɛse (GPS). Sɩngrẽ wã, b maan-a lame n na n sõng sodaasã. La rũndã-rũndã, sõngda sẽn wẽnd-b sɩlsã ne batayo-rãmbã, sẽn togd-b soay ne montɛɛr wall nao wã, la baa sẽn tãoosd-b n zãagd zĩigã tɩ b ra tudg sor ye. Sẽn maan-b bõn-kãngã wã maana neere, bala kɩtame tɩ nebã tõe n bãng b sẽn dat n kẽngẽ wã nana-nana.
Yãmb tara portaabl wall ordinatɛɛr bɩ? Y tʋmda ne ẽntɛrnetã bɩ? Bãasã tɩbsg wɛɛngẽ, yãmb pa get tɩ logtoɛɛmbã bãngrã sẽn paasã sõngda wʋsg sɩda? Yãmb zoe n kẽe sɩlg bɩ? Dẽnd bũmb wʋsg siãnsã rãmb sẽn maand sõngda yãmba.
SIÃNSÃ RÃMB SẼN PA TÕE N BÃNGE
Siãnsã rãmb sẽn dat n paas b bãngrã, b nangda pãng n na n bãng ween-vɩʋʋgã bũmb fãa sẽn yaa to-to sõma. B kẽer modgda b na bãng atom-dãmbã sẽn tʋmd to-to, tɩ sãnda baood n bãng bũmb fãa sẽn da yaa to-to yʋʋm milyaar-dãmb sẽn looge, bɩ vɩɩmã sẽn pʋd n sɩng to-to. B sẽn wɩng ne vaeesgã, hal n vaees baa sa-gãnã la bũmb kẽer d sẽn pa tõe n yã ne nif la d pa tõe n sɩɩsã, b kẽer tagsdame tɩ Wẽnnaam sã n sɩd beeme, b ra na n bãnga a zĩiga.
Siãnsã neb kẽer ne filozof-rãmb sãnda pʋd n yetame tɩ Wẽnnaam kae ye. A Amir Aczel sẽn yaa siãnsã sɛb-gʋlsdã yeelame tɩ nin-kãens tũnugda ne b vaeesgã n dat n wilg tɩ Wẽnnaam ka be ye. Wala makre, bãngd a ye yeelame tɩ baa ned sã n da sãmbd tɩ Wẽnd n be n so bũmb fãa, kaset sẽn kae n wilgd rẽ wã kɩtame t’a segd n kɩs sɩd tɩ wẽnd a woto kae ye. Kẽer me yetame tɩ Wẽnnaam ning yell Biiblã sẽn gomdã sẽn maan bũmb ninsã kɩtame t’a yaa wa tɩɩm-soaba, n maand yel-soalem sẽn pa tol n tõe n yɩ sɩda. *
La d segd n soka d meng woto: Rẽ yĩnga, siãnsã rãmb vaeesa bũmb fãa tɩ seke, tɩ d tõe n tẽ b sẽn yeel fãa bɩ? Ayo. Yaa sɩd tɩ b bãngrã paasa sõma, la b wʋsg sak n deegame tɩ bũmb ka tɛk n ket b sẽn nan pa mi, la tɩ kẽer menga, tõe tɩ b pa na n tol n bãng ye. Bãngd a Steven Weinberg sẽn paam piri-nobɛllã yeelame tɩ bãmb kõn tol n tõog n bãng ween-vɩʋʋgã bũmba fãa ye. A Martin Rees sẽn yit Gãrãnd Bertayn wã me yeelame: “Tõe tɩ bũmb kẽer la ninsaalbã pa na n tol n tõog n bãnge.” Sɩd-sɩdã, bũmb wʋsg n kete, bõn-kɩds la bõn-bɛda, tɩ siãnsã rãmb vaeesgã pa na n tõog n sõng-b tɩ b bãnge, wall b wʋm a võor ye. Ad makr a wãna:
B ket n pa mi bũmb nins sẽn maand selill-dãmbã pʋsẽ wã zãng ye. Wala makre, b pa tolg n mi sẽn maand to-to tɩ b sõorã paasdẽ wã ye.
Ned sã n lobg kugr yĩngri, pãng buud n be, (Loi de la gravité) n kɩtdẽ tɩ kugrã vũu n wa tẽnga. Pãn-kãng me n kɩt tɩ kiuugã be a sẽn beẽ wã, n gilgd tẽngã n yaool n pa lʋɩtẽ ye. Yaa pãng buud sẽn be wakat fãa, la ket n yaa yel-solemd bãngdbã sẽn pa wʋmd a võor sõma.
Bãngdb kẽer geelame n mik tɩ bũmb nins sẽn be ween-vɩʋʋgã pʋgẽ wã sã n pʋɩ zĩis koabga, siãnsã masĩn-dãmbã sẽn pa ne la b pa tõe n bãngã meng taa 95.
Bũmb a taab n ket siãnsã rãmb sẽn baood n bãnge, n pa tõe. Bõe la rẽ wilgd tõndo? Siãnsã sɛb-gʋlsd a ye yeelame: “Bũmb nins tõnd sẽn pa mi wã yɩɩda tõnd sẽn mi wã zĩig sẽn zãre.” A paasame: “Ne mam tagsgo, siãnsã tog n kɩtame tɩ ned baood wakat fãa n paas a bãngre, pa segd n kɩt t’a tagsdẽ t’a sẽn mi wã sekame ye.”
Bɩ ned ning fãa sẽn tagsd tɩ siãnsã rat n deega Biiblã zĩigã sok a meng woto: Siãnsã bãng-bɛdã rãmb ne b masĩn-bɛdã sẽn tõog n bãng bũmb ninsã sã n paooda wʋsgo, segdame tɩ d sak n deeg b goamã, n tẽed tɩ b sẽn pa tar kaset tɩ bũmb nins beeme wã sɩd kae bɩ? Sebr a ye (Encyclopedia Britannica) goma bãngdb nins sẽn vaeesd sa-gãongã yelle, n wilg b tʋʋmdã sẽn sɩng to-to, la a sẽn paam pãng to-to wã. La baasgẽ wã, b yeela woto: “Bãngdbã sẽn sɩng tʋʋm-kãngã taa yʋʋm 4000, la b sẽn mi bũmb ninsã pa zãr ne Babilon nebã sẽn da mi wã ye.”
Ned sã n yãk yam n na n tẽ siãnsã rãmb sẽn yet fãa, a Zeova Kaset rãmbã pa na n modg a soab t’a toeem yam ye. La bãmb mensã modgdame n na n tũ Biiblã saglsã. A sagenda tõnd tɩ bũmb fãa pʋgẽ bɩ d tall sũ-mare. (Filip rãmba 4:5) Tõnd ratame tɩ yãmb me tall sũ-mare, n maag y yĩng n karem sõsg ning sẽn pʋgdã. Y na n bãnga Biiblã goam sẽn pa kɩɩsd siãnsã, la sẽn pʋd n lokd siãnsã rãmb sẽn yetã.
^ sull 9 Neb n tolg n pa tẽed Biiblã, tũudmã rãmb sẽn zãms nebã bũmb nins pĩnd wẽndẽ la rũndã-rũndã wã yĩnga. Wala makre, b ra yetame tɩ tẽngã bee planet-rãmbã fãa tẽn-sʋka, la tɩ Wẽnnaam naana bũmba fãa rasem a yoob bal pʋgẽ.—Ges-y gom-zug ning sẽn yet tɩ: “ Biiblã ne siãnsã.”


c: text/html

text:
VẼNEGRE
Sɩdã, Ba wã, Bi-
riblã, la vʋʋsem sõngã zugu
NEB nins sẽn tẽed Tãablmã yetame tɩ Wẽnnaam yaa neb a tãab sẽn yaa Ba wã, Biigã la vʋʋsem sõngã sẽn naag taaba. B yetame tɩ b tãabã zema taaba, tɩ b tõeyã bũmb fãa, la tɩ b fãa pa tall sɩngr ye. Rẽnd sã n yaa ne Tãablmã zãmsgo, Ba wã yaa Wẽnnaam, Biriblã yaa Wẽnnaam, tɩ vʋʋsem sõngã me yaa Wẽnnaam, la yaool n yaa Wẽnnaam yɛng bala.
Neb wʋsg sẽn tẽed Tãablmã sak n deegame tɩ b pa tõe n wilg a võor ye. La tõe tɩ b ket n tẽedame tɩ zãms-kãngã yita Biiblã pʋgẽ. Yaa d bãng tɩ “Tãablmã” yaa gom-biig sẽn pa tol n be Biiblã pʋgẽ ye. La rẽ yĩnga bũmb bee Biiblã pʋgẽ n tõe n kɩt tɩ d tags Tãablmã yell bɩ? Sẽn na yɩl n leok sok-kãngã, bɩ d ges neb nins sẽn tẽed Tãablmã sẽn nong n karemd verse ning sẽn na yɩl n kõ b mens bʋʋmã.
“GOMDA YAA WẼNNAAM”
Zã 1:1 yetame: “Hal sɩngre Gomda ra beeme, la Gomda ra bee ne Wẽnnaam, la Gomda yaa Wẽnnaam.” (Zã 1:1) Taoore, tʋm-tʋmd a Zã gʋlsame n wilg vẽeneg tɩ “Gomda” yaa a Zezi. (Zã 1:14) La b sẽn boond Gomdã tɩ Wẽnnaamã yĩnga, kẽer yetame tɩ Biriblã ne Ba wã segd n bee Wẽnnaam a ye pʋgẽ.
Ning-y y yamẽ tɩ sɩngrẽ wã b gʋlsa Biiblã bab-kãngã ne gɛrk goama. Kaoosg poore, lɛbgdbã lebg-a-la ne buud-goam a taaba. La Biiblã lɛbgdb wʋsg pa lebg gomd ning sẽn yaa ‘Gomdã yaa Wẽnnaamã’ woto ye. Bõe yĩnga? B tika gɛrk goamã bãngr zugu, gɛrk ning pʋgẽ b sẽn gʋls Biiblã. B yãame tɩ b ra pa segd n lebg gomd ning sẽn yaa “Gomdã ra yaa Wẽnnaama” woto ye. B ningame tɩ bõe? Ad makr a wãna: “Logosã [Gomdã] ra yaa wẽnnaam buudu.” (A New Translation of the Bible) “Gomdã ra yaa wẽnde.” (The New Testament in an Improved Version) “Gomdã ra bee ne Wẽnnaam n da tar a halhaalã.” (The Translator’s New Testament) Sã n yaa ne Biibl kãensã, Gomdã pa Wẽnnaam mengã ye. * La Gomdã sẽn tar naam kãseng a Zeova bõn-naandsã sʋkã yĩnga, b yetame t’a ra yaa “wẽnde.” Ka wã “wẽndã” rat n yeelame tɩ “pãng soaba.”
BAO-Y VẼENEM YELLÃ ZUG N PAASE
Neb wʋsg pa mi gɛrk ning b sẽn tall n gʋls Biiblã ye. Rẽnd wãn to la y tõe n bãng tʋm-tʋmd a Zã sẽn da rat n yeelã? Tags-y mak-kãngã yelle: Wala karen-saamb sẽn na n zãms a karen-biis bũmbu, tɩ karen-biisã tagsa yaool n yaa toɛy-toɛy zãmsgã võor zugu. Wãn to la karen-biisã tõe n welg yellã? B tõe n soka karen-saambã n bãng n paase. Sãmbg sẽn ka be, b sã n wa paam vẽenem n paase, tõe n sõng-b lame tɩ b wʋm zãmsgã võor n paase. Woto me, sẽn na yɩl n wʋm Zã 1:1 võore, y tõe n gesa a Zã Evãnzillã pʋgẽ, n paam vẽenem a Zezi yasrã zug n paase. Y sã n wa paam kaset a taab yel-kãngã zugu, na n sõng-y lame tɩ y wa wʋm a võorã la y sak n deeg tɩ yaa woto.
Wala makre, ges-y bũmb ning a Zã sẽn leb n gʋls sak a 1 verse 18 wã pʋgẽ wã: “Ned nan ka yã Wẽnnaam [sẽn tõe fãa wã] abada ye.” La ninsaalbã yaool n yãa a Zezi sẽn yaa Biriblã, bala a Zã yeelame: “B kɩtame tɩ Gomda [a Zezi] rɩk yĩnga n zĩnd tõnd sʋka . . . La tõnd yãa bãmb ziiri.” (Zã 1:14) Woto wã, wãn to masã la Biriblã tõe n yɩ Wẽnnaam sẽn tõe fãa wã babg a yembre? A Zã leb n yeelame tɩ Gomdã ra ‘bee ne Wẽnnaam.’ La wãn to la ned tõe n be ne ned la a leb n yaa nin-kãng yɛsa? Sẽn paase, wala b sẽn gʋls Zã 17:3 pʋgẽ wã, a Zezi wilgda vẽeneg tɩ yẽ ne a saasẽ Ba wã yaa neb toɛy-toɛya. A boola a Ba wã tɩ “sɩd Wẽnnaam sẽn ka to.” Sẽn paase, a Zã Evãnzillã baasg sẽnese, a kʋmsa yellã n yeele: “Bõn-kãens gʋlsame tɩ yãmb tõe n tẽ t’a Zezi yaa Kirist Wẽnnaam Biiga.” (Zã 20:31) Yãmb nee ka tɩ b pa yeel t’a Zezi yaa Wẽnnaam ye, b yeelame t’a yaa Wẽnnaam Biiga. Vẽneg-kãngã b sẽn paas a Zã Evãnzillẽ wã wilgda d sẽn segd n wʋm Zã 1:1 wã võor to-to. A Zezi sẽn yaa Gomdã yaa “wẽnde,” sẽn dat n yeel t’a tara naam wʋsgo, la a pa yembr ne Wẽnnaam sẽn tõe fãa wã ye.
KƖS-Y SƖD TƖ YƐLÃ SƖD YAA WOTO
Leb-y n tags-y karen-saambã ne karen-biisã makr yelle. Kẽer sã n ket n tar sãmbse, baa ne karen-saambã sẽn wilg-b yellã võor n paasã fãa, bõe la b tõe n maane? B tõe n tɩ soka karen-saamb a to n bãng n paas yellã zugu. Karen-saamb a yiib-n-soabã sã n wilg tɩ pipi soabã zãmsg yaa sɩda, tõe n kɩtame tɩ karen-biis wʋsg pa leb n maan sãmb-sãmb ye. Woto me, yãmb sã n ket n pa wʋm a Zã sẽn yeel bũmb ningã võor sõma, n tar sãmbs ne a Zezi sẽn sɩd yaa a soab takɩ Wẽnnaam sẽn tõe fãa wã taoore, y tõe n gesa Biibl gʋlsd a to sẽn wilgd bũmb ning yellã zugã. Wala makre, ges-y a Matɩe sẽn gʋls bũmb ningã. A wilgame t’a Zezi goma zãmaan-wẽng kãngã saabã yelle n yeel tɩ: “Ned ba a yembr ka mi daar kãnga la wakat kãng ye, baa malɛk rãmba sẽn be arzãna, baa Wẽnnaam Biiga meng ka mi ye, yaa Ba bala.” (Matɩe 24:36) Wãn to la gom-kãensã wilgd t’a Zezi pa Wẽnnaam sẽn tõe fãa wã?
A Zezi yeela vẽeneg tɩ Ba wã bãngr yɩɩda Biigã. La a Zezi sã n da yaa yembr ne Wẽnnaam sẽn tõe fãa wã, a ra na n bãnga a Ba wã sẽn mi yɛl ninsã fãa. Rẽnd Biigã ne Ba wã pa tõe n zeng taab ye. Ne rẽ fãa, kẽer na n yeelame: ‘La a Zezi ra yaa wẽnd la a ra leb n yaa ninsaala. Ka wã, yaa a sẽn da yaa ninsaalã yĩng la a sẽn gom woto wã.’ Baa sã n yaa woto, yaa wãn to yẽ ne vʋʋsem sõngã? A sã n da fãooga Ba wã n be Wẽnnaam a yembr pʋgẽ, bõe yĩng t’a Zezi pa yeel tɩ vʋʋsem sõngã mii bũmb nins Ba wã sẽn mi wã?
Y sã n ket n zãmsd Biiblã, y na n bãnga Biiblã verse rãmb a taab wʋsg sẽn gomd yel-kãngã yelle. Verse kãens wilgda sɩdã vẽeneg Ba wã, Biriblã la vʋʋsem sõngã zugu.—Yɩɩl Sõamyã 90:2; Tʋʋma 7:55; Kolos rãmba 1:15.
^ sull 3 Y sã n dat n ges gɛrk gom-wʋgbã noy b sẽn tũ Zã 1:1 pʋgẽ wã, bɩ y ges sebr ning sẽn yaa: Doit-on croire à la Trinité ? a Zeova Kaset rãmbã sẽn yiisã, seb-neng 26-9.

robotstxt: allowed

filter: keep


text:
L
Lihlaam-poak nakẽndre
B goma pag ziri lihlaanga pʋgẽ, la a gom pag hake ramba la yel lanĩns sẽn yaa tιlay n dog a zugu, a lebẽ goma pag luda-meg lihlaagã pʋga yelle, la pag lihlaanga zãmsg yelle, la pag tẽeg tιrga dĩina pʋgẽ wã yelle, n tʋg n baas ne sogsg legsgo.
L
Lihlaam sẽn sõmb n dɩk nakẽndre laninga a zak pʋgẽ, la a rãmba la a pagba
A goma lihlaam sẽn na n dɩk nakẽndr laning ne a zak-rãmba la a pagba, la a keng nebã vɩɩm song ne a paga, la lud n menga wẽnd yĩngã yelle, n tʋg n baas ne neba kewbo sẽn kẽed ne tɩttã maango.
L
Lihlaam vιιm nakẽndre ne a lihlaam mabi-taase tẽnga ye pʋgẽ
A goma gom-zuraada tãabo: lihlaang mabir yιιdlem, bũm lanĩng sẽn ziligd mabiirã la sẽn sãamd mabiirã
A
Al-kʋrãana Tafsɩɩre
Morã gomame n vẽneg Alkurãana aayar-dãmba maana-rãmba, la bʋʋd lanins sẽn be Al-kʋrãana aayay pʋgẽ, la a leb n gom yel lanins sẽn kẽed ne loeega managre, la sũnna-rãmb nakẽndre dĩina pʋgẽ.
K
Kom-bi-bɩɩsã zuloeese
B gomame n kõ vẽenem sẽn kẽed ne yel lanins sẽn wattã:1- Bõe la bi-bɩɩga?2- Bi-bɩɩg sẽn yaa lihlaam sẽn na n dɩk Na-kẽndr laning sũnoog yela pʋgẽ.3- Yel sãnda sẽn pa tɩlay fur pʋgẽ tɩ d sõmb n gũus-ba.4- Kom-bi bɩɩsã ne yerma lihlaangã pʋgẽ.5- Kom-bi bɩɩsã ne sɩgarã yũubu.6- Kom-bi bɩɩsã ne nebã hake rãmb gũusgu.7- Kom-bi bɩɩsã ne sũ-pa-noom wilgri vɩɩgã pʋgẽ.


text:
Lebg n wa a Zeova nengẽ
A Zeova baooda a piis nins sẽn menemã. A boonda foo, n dat tɩ f lebg wa a nengẽ.
Siglgã taoor lʋɩtb Sull lɛtre
Siglgã taoor lʋɩtb Sull lɛt-kãngã yaa neb nins sẽn bʋdg n bas bãgrã yĩnga.
BABG A 1
‘Mam na n baoo pesg ning sẽn menem-a wã’
Wẽnnaam getame t’a pesg sã n bʋdge, tɩɩm le kae bɩ?
BABG A 2
Yɩɩrã: “Namsg buud toor-toore”
Fo sũurã sã n sãamd f sẽn tagsd tɩ f pa le tõe n maan bũmb wʋsg a Zeova tũubã pʋgẽ wa pĩndã, bũmb n be f sẽn tõe n maan n paam t’a kõ-f pãnga.
BABG A 3
Yell sẽn zabd wʋsgo: Tõnd sã n ‘tar yell ne d to’
Ad Biiblã sagls a tãab sẽn tõe n sõng-fo, f tẽed-n-taag sã n sãam f sũuri.
BABG A 4
F sã n ningd f meng taale: “Yɩlg maam n yiis m yel-wẽnã”
Bõe la f tõe n maan n paam tɩ Wẽnnaam kõ-f sugri, tɩ f sũurã ra le ningd-f taale?
BABG A 5
Lebg n wa f pe-kɩɩm la f gũudã nengẽ
M sã n dat n lebg n wa a Zeova nengẽ, m sɩngda wãna? Tigingã neb manesem na n yɩɩ wãn ne maam?
Baasg-goam
Fo mi n lebg n tẽega bũmb sẽn yɩ-f noog wʋsgo, f sẽn wa n ket n tũud a Zeova sõma wã bɩ?


text:
SOKR A 7
Biiblã reng n wilgame tɩ bõe n na n zĩnd rũndã-
rũndã?
“Buud a yembr na n yika zabr ne buud a to, la soolem ne soolem a to . . . Bõn-kãens fãa yaa tood sɩngr bala.”
Matɩe 24:7, 8
“Zãmb-bãngdb wʋsg na n yik n belga neb wʋsgo. La wẽngã sẽn na n yɩ wʋsgã yĩnga, neb wʋsg nonglem na n lebga maasga.”
Matɩe 24:11, 12
“Yãmb sã n wʋm tɩ zabr beeme, la tɩ zabr kibar beeme, da zoe-y rabeem ye; tɩ bõe, yaa tɩlae tɩ bõn-kãens wa. La a ka wakat sɛɛb nand ye.”
Mark 13:7
“Tẽn-digimdg kãsems na n zĩndame, la bã-longds ne kom na n zĩnda zĩig-zĩiga. Bãn-kãsemse ne bõn-bãn sẽn yaa tood na n zĩnda yĩngri.”
Luk 21:11
“Yaoolem wakate, tood na n zĩndame. Tɩ bõe, nebã na n yɩɩ beed dãmba, ligd nongdba, wilg-m-mens rãmba, tɩtaam dãmba, Wẽnnaam tʋʋsdba, ba-rãmb la ma-rãmb kɩɩsdba, zɩ-beoog rãmba, nin-zaalse, neb sẽn ka tar nimbãan-zoeere, la sũ-to-neba, tẽn-kãn-neba, neb sẽn ka tar yõk-m-menga, pʋto-rãmba, nin-sõamyã kisgdba, zãmb dãmba, neb sẽn ka gũusda, la wuk-m-mens rãmb sẽn nong dũniyã sũ-noog n yɩɩd Wẽnnaam. Bãmb wẽnda wa neb sẽn sakd Wẽnnaam, la b yaool n kɩɩsda bãmb pãnga.”
2 Tɩmote 3:1-5


text:
NED VƖƖM KIBARE
M yaa muka, la m tõog n zãmsa neb Wẽnnaam Gomdã
Mam deega lisg yʋʋmd 1941. Rẽ tɩ m tara yʋʋm 12. La yaa yʋʋmd 1946 la m yaool n na n wʋm Biiblã goam võor sõma. Bõe yĩnga? M na n togs-y-la m vɩɩmã sẽn yɩ to-to wã.
YƲƲMD 1910 sẽnese, mam doagdbã yika Tibilisi sẽn yaa Zorzi na-tẽngã, n kẽng Kanada. B ra tɩ bee koob la gʋʋlg zĩig sẽn pẽ Peli, Saskatsewan sẽn be Kanada wĩndg sẽn lʋɩtẽ babgã. Mam doga yʋʋmd 1928. Tõnd da yaa d yoobe. Maam n yaa nugẽ biiga. M baaba kaalem kiis a yoob poor la mam dog-yã. M sẽn wa n zems yʋʋmde, m ma me maana kaalem. Rẽ poor bilfu, a Lucy sẽn yaa d kẽem-bi-puglã me maana kaalem. A ra tara yʋʋm 17. Tõnd yasb a ye yʋʋr sẽn boond t’a Nick n deeg maam ne ma-biisã. Yaa tõnd ma wã yao.
Daar a ye, mam gãda tõnd wed-moaag a ye zʋʋr n tatẽ, tɩ tõnd zakã rãmb yã. B ra yɛɛsda wed-moaagã na n tão-ma. B tãsa maam, la m pa wʋme, m pa yã. Mam nengã ra pa tees-b ye. Zu-noogo, bũmb pa maan-m ye. Yɩɩ daar-n-kãng la tõnd zakã rãmb bãng tɩ mam yaa muka. Rẽ tɩ m zemsa yʋʋm a yiibu.
Tõnd zakã rãmb miting a ye n yeel tɩ b kẽes maam mugsã lekolle. M yasb a Nick tɩ gʋlsa maam mugsã lekoll a ye sẽn be Saskatun, Saskatsewan soolmẽ wã, n tall-m n tɩ bas beenẽ. Ra zãra ne tõnd zakã, tɩ mam yaool n da tar yʋʋm a nu bala. Kɩtame tɩ m da yɛɛsdẽ. Yaa kõnze-rãmbã la vakãas-rãmbã sasa bal la m da tõe n lebg n kul zakẽ. M zãmsa mugsã goam, n da tõe deem ne lekollã kamb a taaba.
SẼN YƖ TO-TO TƖ M WA BÃNG BIIBLÃ
Yʋʋmd 1939 wã, m kẽem-bi-pugl a Marion kẽe kãadem ne rao yʋʋr sẽn boond t’a Bill Danylchuck. Yẽ ne a sɩdã reega maam ne m kẽem-bi-pugl a Frances. Tõnd zakã neb sʋka, bãmb n yɩ pipi n sɩng Biiblã zãmsg ne a Zeova Kaset rãmbã. Vakãas-rãmbã sasa, b ra modgda wa b sẽn tõe tɛka, n na n sõng maam tɩ m bãng bũmb nins bãmb sẽn zãmsd Biiblã pʋgẽ wã. Ra yaa toog tɩ d sõs ne taaba, bala b ra pa mi mugsã goam ye. La b ra neeme tɩ m nonga bũmb nins m sẽn zãmsd a Zeova zugã. Mam da getame tɩ b sẽn maandã tog n yaa Biiblã sẽn yetã. Kɩtame tɩ mam da tũud-b n moond koɛɛgã. Pa yã n kaoos la m yeel tɩ m dat n deega lisg ye. Yʋʋmd 1941 bõn-bɩʋʋng kiuug rasem a 5 wã, a Bill lisa maam barik pʋgẽ. Yaa bulg koom la b pids barikã. Ra yaa maasg kĩninnn!
Yʋʋmd 1946, mam sẽn kul vakãas-rãmbã sasa wã, tõnd kẽnga tigis-kãseng sẽn zĩnd Klevlãnd, Owayo, Etazĩni. Tigsgã pipi daarã, mam tãopã ra gʋlsda sebr zug tɩ mam karemdẽ. La rasem a yiib-n-soabã, b togsa maam tɩ b yãka zĩig mugsã yĩnga, tɩ ned be be n lebgd sõssã. Mam sẽn bãng woto wã, sɩd yɩ-m-la noog wʋsgo! M da tõe n wʋma tigsgã sõssã võor sõma masã. Ra yaa bõn-sõng tɛkẽ! M na n yaa n paam n bãnga Biiblã sẽn yetã vẽenega!
MAM SÕNGA NEB A TAAB TƖ B BÃNG BIIBLÃ
Wakat-kãng tɩ yaa dũni gill zabr a yiib-n-soabã sẽn nan sate, tɩ nebã wʋsg ra rat n wilg tɩ b nonga b tẽngã. Tigis-kãsengã poore, mam leba lekollẽ wã, n da rat ne m sũur fãa n kell n sak a Zeova. Rẽ n so tɩ mam yãk yam n pa na n le naag n pʋʋs darpo wã la m yɩɩl tãb-kaoorã ye. Mam yãka yam me n pa na n le naag n maan kibs-rãmbã la egiliizã yɛl kẽer b sẽn da maand lekollẽ wã ye. Pa yɩ lekollã taoor dãmb noog ye. B baoome n na n bugs maam sẽn na yɩl tɩ m toeem yam. Mam karen-bi-taasã wa bãnga yellã, tɩ rẽ kɩt tɩ m paam segb n taas-b koɛɛgã. Kẽer wa n lebga a Zeova Kaset rãmba, n ket n tũud-a hal ne rũndã. Wala makre, a Larry Androsoff, a Norman Dittrick la a Emil Schneider.
Mam sã n da kẽng tẽng a to fãa, m maanda m sẽn tõe sẽn na yɩl n paam mugs n taas-b koɛɛgã. Wala makre, mam sẽn wa n be Moreyallã, mam kẽnga zĩig mugsã sẽn nong n tigimd taaba. Be, m paam n sõsa ne bi-bɩɩg yʋʋr sẽn boond t’a Eddie Tager. A ra yaa mugs sull taoor soaba. A maana kaalem rɩẽ. A ra bee Kebɛk soolmẽ wã, Laval tiging a ye pʋgẽ b sẽn gomd mugsã goam. M paam n sõsa ne bi-bɩɩg a to yʋʋr sẽn boond t’a Juan Ardanez. A ra maanda vaeesg wa Beere nebã, n na n ges mam sẽn yet-a bũmb ninsã sã n sɩd yita Biiblã pʋgẽ. (Tʋʋ. 17:10, 11) Yẽ me wa n lebga a Zeova Kaset soaba. A zĩnda Ottawa tiging a ye pʋgẽ, Õntariyo soolmẽ wã. A yɩɩ kãsem-soab hal n tãag a kaalem.
Yʋʋmd 1950 wã, mam yik n kẽnga Vãnkuvɛɛr. Yaa sɩd tɩ yaa mugsã la m da nong n taasd koɛɛgã. La daar a ye, m taasa ned sẽn pa muk koɛɛgã. Yaa pag yʋʋr sẽn boond t’a Chris Spicer. Yɩɩ sor noore. A sakame tɩ mam gʋls a yʋʋre, tɩ b na n toond-a periodik-rãmbã kiuug fãa. A ra ratame me tɩ m pɩʋʋg zakẽ n sõs ne a sɩdã. A yʋʋr la a Gary. Mam kẽnga b yirã, tɩ d sõs n kaoose. Sẽn na yɩl n wʋm taab goamã, ned fãa gʋlsda a sẽn dat n yeelã sebr zugu. Maana yʋʋm wʋsg tɩ d pa le yã taab ye. Tigis-kãseng a ye sasa la b wa n pʋʋs maam, tɩ ling-ma. Yɩɩ Torõnto, Õntariyo soolmẽ wã. Baraare, a Gary reega lisgu. Tẽega maam tɩ d segd n sɩd moonda koɛɛgã wakat fãa, bala d pa mi ned ning sẽn na n sak ye. M kõn tol n yĩm yel-kãngã ye.
Mam wa n yik n kẽnga Saskatun. Daar a ye, m sega paga, t’a kos maam tɩ m wat n zãmsd a kom-pugli a yiib sẽn yaa kinkirs Biiblã. A ye yʋʋr la a Jean, t’a to wã la a Joan. B sondeda Rothenberger, n da karemd mam sẽn zĩnd lekoll ningã. Pa kaoos la b sɩng n togsd b karen-bi-taasã bũmb nins b sẽn zãmsdã ye. B karen-bi-taas a nu n wa n lebg a Zeova Kaset rãmba. B nin-yɛng yʋʋr la a Eunice Colin. Mam da bãnga a Eunice lekollẽ wã, m karengã yaoolem yʋʋmdã. A kõo maam bõnbõ baraarã, la a sok maam n ges m sã n dat n yɩɩ yẽ zoa. A wa n lebga m zoa meng-menga, bala yẽ n lebg m paga!
A Eunice ma sẽn wa n bãng t’a zãmsda Biiblã, a tɩ yãa dirɛktɛɛrã n yeel-a t’a sagl a Eunice t’a base. Dirɛktɛɛrã tol n deesa sɛb nins a Eunice sẽn da tar n zãmsd Biiblã. Ne rẽ fãa, a Eunice pa bas a Zeova ye. A sẽn wa n dat n deeg lisgã, a roagdbã yeel-a lame yaa: “F sã n lebg a Zeova Kaset soaba, f na n yii zakẽ wã!” A Eunice wa n sɩd yii zakẽ wã, t’a Zeova Kaset rãmb deeg-a b zakẽ. Rẽ t’a tara yʋʋm 17. A kell n wɩnga ne Biiblã zãmsgo, hal n wa reeg lisgu. D kẽe kãadem yʋʋmd 1960. La a roagdbã pa tol n wa d yi-kãadmã ye. Sẽn wa n beẽ n beẽ, b sẽn da get d sẽn wubd d kambã to-to wã, la b neẽ tɩ d sẽn tẽed bũmb ninsã kɩtame tɩ d yaa toorã, b wa n pa le paoogd-d ye.
A ZEOVA GESA M YELL SÕMA
Maam ne m pagã sẽn yaa mugsã, yɩl n wub d kom-dibli a yopoe wã sẽn pa mugsã pa yɩ nana ye. La tõnd modgame tɩ b zãms mugsã goam sẽn na yɩl tɩ d tõe n sõs ne taaba, la d tõog me n zãms-b Biiblã. D tigingã neb sõng-d-la wʋsgo. Wala makre, d tẽed-n-taag n gʋls lɛtr n togs-d tɩ d biig a ye n nong n gomd gom-yood Rĩungã roogẽ. Sõngame tɩ d tõog n kibl biigã tao-tao. D kom-dibli a naas ne b zak rãmb n tũud a Zeova. A James, a Jerry, a Nicholas, la a Steven. Bãmb b naasã fãa yaa kãsem-dãmba. A Nicholas ne a pag a Deborah bee Gãrãnd Bertayn Betɛllẽ wã, n sõngd ne sɛbã lebgr mugsã goam pʋgẽ, t’a Steven ne a pag a Shannan me be Etazĩni Betɛllẽ wã, n sõngd n lebgd sɛbã mugsã goam pʋgẽ.
A James ne a Jerry la a Steven ne b pagbã sõngda ne koɛɛgã mooneg mugsã goam pʋgẽ
Bʋko, tõnd kãadmã yʋʋm 40 ket tɩ kiuugu, a Eunice maana kaalem. Yaa kãnsɛɛrã n tõog-a. Baa bãagã sẽn pa yɩ nana wã, a kell n talla tẽeb kãn-kãe, n da kɩs sɩd tɩ sẽn ki-bã na n wa vʋʋgame. Mam datame tɩ wakat ning m sẽn na n le yã-a wã ta tao-tao.
Yʋʋmd 2012 wao-fugdg kiuugã pʋgẽ, mam lʋɩɩme tɩ m kɩʋʋlgã kao. M bãngame tɩ rẽnda m paam sõngre. Rẽ n so tɩ m yik n tɩ be ne m bi-ribl a ye ne a paga. D bee Kalgari tiging a ye pʋgẽ b sẽn gomd mugsã goam. M ket n yaa kãsem-soab beenẽ. Sã n pa woto, m da zɩ n zĩnd mugs goam tiging pʋgẽ ye. La m maana wãn tɩ maam ne a Zeova zoodã kell n tall pãnga, baa ne m sẽn zĩnd ãngilind tiging pʋgẽ yʋʋm wʋsg woto wã? Yaa a Zeova n sõng-ma, wa a sẽn pʋlem t’a na n gesa kɩɩbsã yellã. (Yɩɩn. 10:14) M pʋʋsda neb nins fãa sẽn sak n sõng-m wa b sẽn tõe wã barka: Sẽn da gʋlsd-b sõssã tɩ m karemdẽ wã, sẽn zãms-b mugsã goamã, la sẽn da lebgd-b sõssã.
Wakat ninga, m sã n da be neb sʋk tɩ b gomda, tɩ mam pa tõe n bãng b sẽn yetã baa bilfu, m sũurã sãamdame hal tɩ rat n koms m raoodo. M da mi n tagsame me tɩ ned pa baood n na n sõng sẽn yaa-b mugsã ye. Sã n wa yaa woto, m tẽegda a Pɩyɛɛr sẽn yeel a Zeezi bũmb ningã. A yeelame: “Zu-soaba, tõnd na n kẽnga ãnda soab nengẽ? Yãmb tara vɩɩm sẽn kõn sa wã goamã.” (Zã 6:66-68) Maam ne m tẽed-n-taas nins me sẽn yaa mugsi, n sɩng a Zeova tũub hal sẽn kaoosã bɩɩsa sũ-mare. M maaga m yĩng n gũ a Zeova ne a siglgã. Nafa wã yɩɩ wʋsgo! Masã wã, siglgã yiisda bũmb wʋsg mugsã yĩnga, tɩ m tõe n paame. B maanda tigissã la tigis-kãsemsã ne mugsã goam, tɩ m tõe n kẽnge. Hakɩɩka, tõnd Wẽnnaam a Zeova tũubã kɩtame tɩ m tar sũ-noogo, tɩ m vɩɩmã tar barka!


text:
Yãmb nonga y taabã bɩ?
“Nong f to wa f menga.”—MAT. 22:39.
YƖƖLA: 73, 36
1, 2. Bõe la Biiblã yeel tɩ wilgdẽ tɩ nonglem tara yõodo?
BIIBLÃ yeelame tɩ Wẽnnaam a Zeova yaa nonglem. (1 Zã 4:16) A Zeezi Kiris sẽn yaa a pipi bõn-naandgã zĩnda ne-a saasẽ n kaoos yʋʋm kõn bãng n sõde, n yã a sẽn wilgd to-to t’a yaa nonglmã. (Kol. 1:15) A Zeezi rɩka a Zeova togs-n-taar nonglmã wɛɛngẽ. A maana woto saasẽ, la tẽngã zug me. Rẽnd d tõe n kɩsa sɩd t’a Zeova ne a Zeezi fãa na n kell n dɩ b naamã ne nonglem.
2 Daar a ye, ned n sok a Zeezi n dat n bãng tõog ning sẽn yaa-a kãseng n yɩɩdã, t’a leok woto: “ ‘Nong Zu-soaba fo Wẽnnaam ne f sũur fãa, la ne f sɩɩgã fãa, la ne f tagsgã fãa.’ Yẽnda n yaa pipi tõogo, n leb n yɩɩd b fãa. La tõog a to me sẽn pʋgd yẽnda n yaa kãseng wa yẽnda: ‘Nong f to wa f menga.’ ”—Mat. 22:37-39.
3. Ãnda la tõnd “to”?
3 Sẽn na yɩl tɩ zems-n-taar zĩnd tõnd ne d taabã sʋka, nonglem yaa tɩlɛ. A Zeezi yeelame tɩ d segd n nonga a Zeova, la d nong d taabã me. La ãnda la tõnd “to”? Sã n yaa ne ned sẽn kẽ kãadem, a pagã wall a sɩdã n yaa a to meng-menga. La tõnd ned kam fãa tẽed-n-taag yaa a to. Neb nins d sẽn segd koɛɛgã mooneg sasa wã me yaa d taaba. Sõs-kãngã pʋgẽ, d na n bao n bãnga d sẽn tõe n wilg to-to tɩ d nonga d taabã.
NONG-Y Y PAGÃ WALL Y SƖDÃ
4. Baa tõnd sẽn yaa koangdbã, bõe yĩng tɩ neb sẽn kẽ kãadem tõe n zĩnd ne taab ne sũ-noogo?
4 A Zeova naana d yaab a Ãdmã, la a naan a Hawa n tall-a n kẽng a Ãdem nengẽ. Rẽ n yɩ pipi yi-kãadem. A ra ratame tɩ b zĩnd ne taab ne sũ-noogo, la b rog kamb n pid dũniyã. (Sɩng. 1:27, 28) La b sẽn kɩɩs a Zeova wã, waa ne zu-loees b kãadmã pʋgẽ, la kɩt tɩ yel-wẽndã long nebã fãa, tɩ b yaa kiidba. (Rom. 5:12) Baa ne rẽ, bũmb n be neb sẽn kẽ kãadem sẽn tõe n maan n tõog n zĩnd ne taab ne sũ-noogo. A Zeova sẽn yaa kãadmã lugundã kõo sagls Biiblã pʋgẽ, tɩ pagbã ne b sɩdbã tõe n tũ tɩ naf-ba.—Karm-y 2 Tɩmote 3:16, 17.
5. Bõe yĩng tɩ nonglem tar yõod kãadem pʋgẽ?
5 Biiblã wilgame tɩ sẽn na yɩl tɩ zems-n-taar zĩnd neb sʋka, nonglem yaa tɩlɛ. Yaa vẽeneg tɩ yaa woto me ne neb sẽn kãadem. Tʋm-tʋmd a Poll bilga nonglem hakɩɩkã sẽn yaa bũmb ninga, n yeel woto: “Nonglem tara sũ-mare, nonglem sõngda neb a taaba, a ka maand sũ-kiir ye. Nonglem ka fʋʋmd a menga, a ka maand wilg-m-menga, a ka maand zãmb baa bilfu, a ka baood a meng nafr bal ye, a ka yikd a sũuri, a ka bĩngd wẽng ning b sẽn maan-a wã a sũurẽ ye, a ka maand sũ-noog ne ka-tɩrlem ye. Ayo! A maanda sũ-noog ne sɩda, a maanda sugr bũmb fãa yĩnga, a tẽeda bũmb fãa, a tara saag-sõng ne bũmb fãa, la a sakda bũmb fãa. Nonglem ka sɛt abada.” (1 Kor. 13:4-8) Neb sẽn kẽ kãadem sã n bao n wʋm a Poll goamã võore, la b tũ a sẽn yeelã, tõe n sõngame tɩ b kãadmã yɩ sõma.
6, 7. a) Bõe la Biiblã yeel zu-sobendã wɛɛngẽ? b) Manesem bʋg la kiris-ned segd n tall ne a paga?
6 Wẽnnaam sẽn sigl yɛlã to-to zu-sobendã wɛɛngẽ wã kɩtame tɩ nonglem tar yõod wʋsgo. A Poll yeela woto: “Mam yaool n datame tɩ yãmb bãng tɩ Kiris yaa rao fãa Zu-soaba, la dao yaa pag zu-soaba, la tɩ Wẽnnaam yaa Kiris Zu-soaba.” (1 Kor. 11:3) La a Zeova ratame tɩ rao zã a pag ne nonglem, n da yɩ nin-toaag ye. Yẽ mengã rɩta a naamã ne bʋgsem. Woto kɩtame t’a Zeezi sakd-a. A sũur nooma ne Wẽnnaam sẽn dɩt a naamã to-to wã, bala, a yeela woto: “Mam nonga m ba.” (Zã 14:31) A Zeova sã n da yaa na-toaaga, a Zeezi ra na yeelẽ woto sɩda?
7 Yaa sɩd tɩ rao yaa pag zu-soaba. La Biiblã yeelame tɩ rao segd n nanda a paga. (1 Pɩy. 3:7) Bũmb rao sẽn tõe n maan n wilg t’a nanda a pag yaa a sẽn na n tagsd bũmb nins a sẽn datã yelle, la a mi n bas t’a maan sẽn noom-a. Biiblã paasa woto: “Raopã, bɩ yãmb ned kam fãa nong a paga, a wa Kiris sẽn nong b tẽedbã, n kõ b meng b yĩnga.” (Efɛ. 5:25) A Zeezi sakame meng n ki a tẽedbã yĩnga. Rao sã n dɩk a Zeezi togs-n-taar n zãad a pagã ne nonglem, na n yɩɩ nana ne a pagã tɩ yẽ me nong-a, n waoogd-a la a sakd-a.—Karm-y Tit 2:3-5.
NONG-Y Y TẼED-N-TAASÃ
8. D manesem segd n yɩɩ wãn ne d tẽed-n-taasã?
8 Rũndã-rũndã, neb milyõ-rãmb n tũud a Zeova dũniyã gill zugu. D manesem segd n yɩɩ wãn ne d tẽed-n-taasã? Ad Biiblã sẽn yeele: “Woto yĩnga, tõnd sẽn paam weer ning fãa, bɩ d maan nebã fãa neere, la sẽn yɩɩd fãa yaa tẽeb pʋgẽ ba-biisã.” (Gal. 6:10; karm-y Rom-dãmb 12:10.) Tʋm-tʋmd a Pɩyɛɛr yeelame: “Yãmb sẽn sak sɩdã n yɩlg y mensã, sẽn na n yɩlẽ n paam nonglem meng-meng ba-biisã yĩngã, bɩ y nong taab wʋsg ne y sũyã fãa.” A paasa woto: “La sẽn deng bũmb fãa, nong-y taab daar fãa.”—1 Pɩy. 1:22; 4:8.
9, 10. Bõe yĩng tɩ zems-n-taar be Wẽnnaam nin-buiidã sʋka?
9 Dũniyã gill zugu, tõnd siglgã yaa toor fasɩ. Bõe yĩnga? Bala, tõnd nonga taab ne nonglem hakɩɩka. Sẽn paase, d sẽn nong a Zeova la d sakd a noyã yĩnga, a sõngda tõnd ne a vʋʋsem sõngã sẽn yaa pãng sẽn ka to wã maasem, tɩ kɩt tɩ d zemsd taab dũniyã gill zug wa zak a ye neba.—Karm-y 1 Zã 4:20, 21.
10 A Poll wilgame tɩ kiris-nebã segd n nonga taaba. A yeelame tɩ b “yelg nimbãan-zoeer meng-menga, la sõmblem, la sik-m-menga, la sũ-bʋgsem, la sũ-mar wa futu.” A paasame tɩ b ‘tʋk taab zɩɩbo, la b maan taab sugri,’ wa bãmb me sẽn paam tɩ b kõ b sugrã. A le yeela woto: “La sẽn yɩɩd fãa, bɩ y nong taab bala, tɩ nonglem yaa loɛtg sɩd-sɩda.” (Kol. 3:12-14) D sẽn paam tɩ nonglem sẽn ‘yaa loɛtg sɩd-sɩdã’ be d sʋkã pa noom-d sɩda?
11. Wãn to la d tõe n bãng Wẽnnaam nin-buiidã n bake?
11 Nonglem hakɩɩkã sẽn be a Zeova Kaset rãmbã sʋkã, n paas b sẽn zemsd taabã wilgdame tɩ yaa bãmb n be tũudum hakɩɩkã pʋgẽ. A Zeezi yeela woto: “Yãmb sã n nong taaba, nebã fãa na bãng tɩ yãmb yaa mam karen-biisi.” (Zã 13:34, 35) Tʋm-tʋmd a Zã me yeelame: “Yaa woto la b bãngd sẽn ya-b Wẽnnaam kambã la sẽn ya-b sʋtãanã kamb n bake. Ned ning fãa sẽn ka maand tɩrga la sẽn ka nong a ba-biig ka Wẽnnaam biig ye. Ad koɛɛg ning yãmb sẽn wʋm hal sɩngrẽ wã: Bɩ d nong taaba.” (1 Zã 3:10, 11) A Zeova Kaset rãmbã sẽn nong taab la b zemsd taabã wilgdame tɩ bãmb n sɩd yaa Kirisã karen-biisi, n yaa neb nins Wẽnnaam sẽn yeel tɩ b moon a Rĩungã koe-noogã dũniyã gillã.—Mat. 24:14.
KƲƲN-KÃSENGÃ TIGSGU
12, 13. Bõe la kʋʋn-kãsengã neb maand rũndã-rũndã, la bõe la b na n paam ka la bilfu?
12 Rũndã-rũndã, a Zeova Kaset rãmbã wʋsg yaa kʋʋn-kãsengã nebã. Kʋʋn-kãsengã yaa neb sẽn yit “soolem dãmbã fãa pʋse, buud toay-toayã fãa pʋse, tẽms toay-toayã fãa pʋse, la sẽn gomd goam buud toay-toayã.” B yasa Wẽnnaam “geerã taoore, la pe-bila [a Zeezi Kiris] taoore.” Yaa bãmb la sẽn na n põs to-kãsengã sasa wã. “Bãmb pegsa b fut pe-bilã zɩɩmẽ tɩ b lebg peelse,” rat n yeel tɩ b tẽeda a Zeezi sẽn ki tɩ yɩ maoongã. Kʋʋn-kãsengã neb sõor sẽn tar paasgã nonga a Zeova ne a Bi-riblã, ‘n tʋmd Wẽnnaam tʋʋmd wĩndg la yʋngo.’—Vẽn. 7:9, 14, 15.
13 Ka la bilfu, Wẽnnaam na n sãama dũni-kãngã. Na n yɩɩ ‘to-kãsengã’ sasa. (Mat. 24:21; karm-y Zeremi 25:32, 33.) La a sẽn nong a nin-buiidã yĩnga, a na n kogl-b lame, tɩ b põs n kẽ dũni-paalgã pʋgẽ. Rẽ poore, bũmb ning Biiblã sẽn yeel na maan yʋʋm 2 000 wã na n pidsame. A yeela woto: “Wẽnnaam na n yẽesa nintãm fãa sẽn be b ninẽ wã. Kũum kõn le zĩnd ye, la sũ-sãang wall yãbre, wall toog kõn leb n zĩnd ye.” Y pa gũud wakat ning wẽnemã, namsgã, la kũumã sẽn pa na n le zĩndã ne y sũur fãa sɩda?—Vẽn. 21:4.
14. Kʋʋn-kãsengã neb sõor taa wãna?
14 Dũni-kãngã yaoolem wakatã sẽn wa n sɩng yʋʋmd 1914, rẽ t’a Zeova nin-buiidã sõor zemsa neb tus a wãn bala. Nin-kãens sẽn da paam vʋʋsem sõng zaeebã sega zu-loees wʋsgo. La b sẽn da nong b taabã, n paas b sẽn paam Wẽnnaam vʋʋsem sõngã sõngrã, b kell n moona Rĩungã koe-noogã. Rẽ woma bi-bʋse? Rũndã-rũndã, b tõog n tigma neb kʋʋng sẽn saagd n na n vɩɩmd tẽngã zug wakat sẽn kõn sa yĩnga.Dũniyã gill zugu, a Zeova Kaset rãmbã taa neb 8 000 000, n be tigims 115 400 pʋsẽ. B sõorã ket n tara paasgo. Wala makre, yʋʋmd 2014 pʋgẽ, neb 275 500 la zak n deeg lisgu. Yaa wa neb 5 300 sẽn deeg lisg semen fãa.
15. Bõe la d maand tɩ neb wʋsg wʋmd koe-noogã rũndã-rũndã?
15 Koe-moonegã sẽn paamd pãng to-to wã sɩd bee yamleoogo. Rũndã-rũndã, tõnd sɛbã bee buud-goam 700 la zak pʋgẽ. Dũniyã gill zugu, zʋrnall ka be tɩ b sẽn yiisd-a to-to wã ta Gũusg Gasgã ye. Kiuug fãa, b yiisda bãmb 52 000 000 la zak buud-goam 247 pʋgẽ. Tags-y Biiblã sɩd yetame tɩ bõe? sebrã me yelle. D tar-a lame n zãmsd nebã Biiblã. A bee ne buud-goam 250 la zaka. B sẽn zoe n yiis seb-kãngã sõor yɩɩda 200 000 000.
16. Bõe n kɩt t’a Zeova siglgã neb sõor tar paasgo?
16 Yaa d sẽn tẽed Wẽnnaam, la d kɩs sɩd tɩ Biiblã yaa a Gomdã yĩng la d siglgã neb sõor sẽn tar paasgã. (1 Tes. 2:13) Bũmb sẽn yaa lingr me yaa tɩ baa a Sʋɩtãan sẽn kis tõnd la a namsd tõndã, d ket n paamda bark buud toor-toore.—2 Kor. 4:4.
KELL-Y N WILG-Y TƖ Y NONGA Y TAABÃ
17, 18. Manesem bʋg la sẽn tũud-b a Zeova wã segd n tall ne neb a taabã?
17 Manesem bʋg la sẽn tũud-b a Zeova wã segd n tall ne neb a taabã? D sã n wa moond koɛɛgã, d segda neb sẽn tar manesem toor-toor ne tõndo. Kẽer kelgdame, tɩ sãnda pa tol n dat n wʋm koɛɛgã ye. La baa nebã manesem sẽn yaa to-to, d segd n tũu saglg Biiblã sẽn kõ. A yeela woto: “Kɩt-y tɩ yãmb goam tall bark wakat fãa n tar yamsem noom, tɩ yãmb na bãng y sẽn tog n leok ned kam fãa to-to tɩ zemse.” (Kol. 4:6) D sã n wa leokd ned sẽn sok tõnd n dat n bãng d sẽn tẽed bũmb ninsã, d segd n goma “ne sũ-maasem la ne sik-m-menga,” d sẽn nong d taabã yĩnga.—1 Pɩy. 3:15.
18 Baa d sã n wa seg ned t’a sũur yik t’a tʋ-do, d na n dɩka a Zeezi togs-n-taare, n kell n wilg tɩ d nonga d taabã. Biiblã goma a Zeezi yelle, n yeel woto: “Neb tʋʋ bãmba, la b ka tʋʋs n lebs ye. Neb namsa bãmba, la b ka zab ne-b ye. B basa b yɛlã [a Zeova] sẽn kaood-a bʋʋd tɩrgã nugẽ.” (1 Pɩy. 2:23) Rẽnd d sã n wa be ne d tẽed-n-taasã tɩ yaa ne neb a taab me, d segd n yɩɩ sik-m-mens rãmba, n tũ Biiblã sagl-kãngã: “Da lebs-y ned wẽnga, a sẽn maan yãmb wẽng yĩng ye, la y ra tʋʋs n lebs b sẽn tʋʋs yãmb yĩng ye. Da maan-y-yã a woto ye. Bɩ y lebs barka.”—1 Pɩy. 3:8, 9.
19. Manesem bʋg la d segd n tall ne d bɛɛbã?
19 D sã n yaa sik-m-mens rãmba, na n sõng-d lame tɩ d tũ saglg a Zeezi sẽn kõ. A yeelame: “Yãmb dag n wʋmame tɩ b yeelame tɩ f nong f to la f kisg f bɛyã. La mam yeta yãmb tɩ y nong y bɛɛbã . . . la y pʋʋs neb nins sẽn maand yãmb wẽngã, la sẽn namsd yãmbã yĩnga, tɩ yãmb tõe n yɩ yãmb ba sẽn be arzãnã [“saasẽ,” MN] kamba. Bala bãmb kɩtdame tɩ bãmb wĩntoogã zẽkd nins-wẽnse, la nin-sõamyã yĩnga, la b kɩtdame tɩ saagã niid nin-tɩrse, la sẽn ka-b tɩrsã yĩnga.” (Mat. 5:43-45) Rẽnd tõnd sẽn yaa wẽn-tũudbã, d segd n ‘nonga d bɛɛbã,’ baa b manesem sẽn yaa a soab ne tõndo.
20. Bõe n kɩt tɩ d miẽ tɩ tẽngã na n wa pida ne neb sẽn nong a Zeova la b taabã? (Ges-y sõsgã sɩngrẽ fotã.)
20 D vɩɩmã nens fãa pʋgẽ, d manesmã la d tʋm-tʋmdɩ wã segd n wilgame tɩ d nonga a Zeova la d taabã. Wala makre, baa neb nins sẽn kɩɩsd tõndã sã n wa rat sõngre, d sẽn nong d taabã yĩnga, d na n sõng-b lame. Tʋm-tʋmd a Poll yeela woto: ‘Da tall-y ned samde, sã n ka tɩ nong taab ye. Bala, ned ning sẽn nong a taab pidsa Wẽnnaam tõogã zãnga. Sɩd me, d tõe n gila tõod nins sẽn yet tɩ: Da yo ye, da kʋ ye, da zu ye, da ges f to bũmb n dat ye, la tõod a taabã, n yeel tɩ: Nong f to wa f menga. Nonglem kɩtdame tɩ f ka maand f to wẽng ye. Dẽ, nonglem yaa tõogã pidsgu.’ (Rom. 13:8-10) Baa dũni-kãngã sẽn be a Sʋɩtãan nugẽ, n pid ne nen-kɛglem la wẽnem tɩ zems-n-taar ka be a nebã sʋkã, tõnd a Zeova Kaset rãmbã wilgdame tɩ d tara nonglem hakɩɩkã. (1 Zã 5:19) A Zeova sã n wa sãam a Sʋɩtãan ne a zĩn-dãmbã, la dũni-kãngã, tẽngã na n pida ne nonglem. D sã n wa paam tɩ tẽngã pid ne neb sẽn nong a Zeova la b taabã, pa na n yɩ bark tɛkẽ sɩda?


text:
Wẽnnaam daabã yaa bõe?
Wẽnnaam ratame tɩ tẽngã lebg arzãna, tɩ d vɩɩmd a zug ne laafɩ la sũ-noog wakat sẽn kõn sa.
La tõe tɩ y sok woto: ‘Wãn to la rẽ na n yɩ?’ Biiblã yetame tɩ yaa ne Wẽnnaam Rĩungã maasem. Wẽnnaam ratame tɩ nebã bãng a Rĩungã, la a sẽn na n wa maan bũmb ninsã.—Yɩɩl Sõamyã 37:11, 29; Ezai 9:6.
Wẽnnaam data tõnd neere.
Roagd fãa rata a kamb neere. Woto me, tõnd Ba wã sẽn be saasẽ wã ratame tɩ d paam sũ-noog wakat sẽn kõn sa. (Ezai 48:17, 18) A yeelame tɩ ‘ned ning sẽn maand yẽ raabã paada wakat sẽn ka sɛta.’—1 Zã 2:17.
Wẽnnaam datame tɩ d tũ-a.
Biiblã yetame tɩ tõnd naandã ratame n ‘zãms tõnd a soɛyã, tɩ d tũ a so-bugsã.’ (Ezai 2:2, 3) Wẽnnaam ‘tũusa neb a mengã yʋʋrã yĩnga,’ sẽn na yɩl tɩ dũniyã gill nebã bãng a raabã.—Tʋʋma 15:14.
Wẽnnaam datame tɩ d lagem taab n tũ-a.
Tũudum hakɩkã pa welgd nebã ye. A kɩtdame tɩ b nong taab ne pʋ-peelem. (Zã 13:35) Rũndã-rũndã, tũudum bʋg n sõngd neb buud fãa tɩ b maand Wẽnnaam daabã la b nong taaba? Karm-y seb-kãngã tɩ y na n bãngame.


text:
“Wẽnnaam goamã . . . tara pãnga”
“Wẽnnaam goamã vɩɩme la a tara pãnga.”—EBRE. 4:12, WẼNNAAM SEBRE, 1983.
YƖƖLA: 114, 113
1. Bõe n kɩt tɩ y kɩs sɩd tɩ Wẽnnaam Gomdã tara pãnga? (Ges-y fotã sẽn be yĩngrã.)
A ZEOVA nin-buiidã kɩsa sɩd t’a Gomdã, rat n yeel tɩ koɛɛg ning a sẽn taas ninsaalbã “vɩɩme la a tara pãnga.” (Ebre. 4:12, Wẽnnaam Sebre, 1983) Tõnd mensã tõe n togsa Biiblã sẽn sõng-d to-to tɩ d toeeme, la a sẽn sõng neb a taab to-to me. Nand tɩ kẽer lebg a Zeova Kaset rãmba, b ra yaa wagda, dorg-yũudba, wall yoaadba. Baa kẽer me yʋʋr sẽn da yi, wall b ra yaa rakãag-rãmbã, b ra getame tɩ b vɩɩmã ka võor ye. (Koɛ. 2:3-11) La Biiblã sõnga neb a woto sẽn da pa mi b sẽn na n tees b vɩɩmã neng ninga, la sẽn da pa tẽed manegrã, tɩ b rɩk vɩɩmã sore. Gũusg Gasgã sõss nins gom-zug sẽn yaa “Biiblã toeemda neba” togsda kẽer kibay. Sãmbg kae tɩ y karma kibay kẽer tɩ yɩ-y noogo. Y yãame tɩ baa ned sã n lebg kiris-neda, a segd n ket n sakdame tɩ Biiblã sõngd-a t’a paasd yẽ ne a Zeova zoodã pãnga.
2. Pipi kiris-nebã wakatẽ, wãn to la Wẽnnaam Gomdã sõng neba?
2 Neb wʋsg zãmsa Wẽnnaam Gomdã tɩ sõng-b tɩ b toeeme. La woto segd n linga tõnd bɩ? Ayo. Bala pĩndã, Wẽnnaam Gomdã sõnga pipi kiris-nebã sẽn da saagd n na n tɩ vɩɩmd saasẽ wã tɩ b toeeme. (Karm-y 1 Korẽnt-rãmb 6:9-11.) A Poll ra goma neb nins sẽn pa na n paam Wẽnnaam Rĩungã yelle, n bas n yeel yaa: ‘Yãmb neb kẽer yaool n dag n yaa a woto.’ Wẽnnaam Gomdã ne a vʋʋsem sõngã sõng-b lame tɩ b toeeme. La baa kẽer sẽn lebg kiris-neb wa n tʋma sẽn pa segde, tɩ sãam bãmb ne a Zeova zoodã. Wala makre, Biiblã gomda ned a yembr b sẽn kong n yiis tigingã pʋgẽ pipi kiris-nebã wakatẽ. La b wa n lebs n deeg-a lame. (1 Kor. 5:1-5; 2 Kor. 2:5-8) D sã n tags Wẽnnaam Gomdã sẽn sõng d tẽed-n-taas tɩ b tõog n toeem to-to wã, pa kengd d pɛlg sɩda?
3. Bõe yell la d na n gom sõs-kãnga pʋgẽ?
3 Wẽnnaam Gomdã yaa wa tʋʋm-teoog sẽn yaa sõma wʋsgo. Rẽ n so tɩ d segd n maan d sẽn tõe fãa n tall tʋʋm-te-kãnga n tʋm sõma. (2 Tɩm. 2:15) Sõs-kãnga pʋgẽ, d na n yãa d sẽn tõe n maan to-to tɩ Wẽnnaam Gomdã naf 1) tõnd mengã, 2) neb nins d sẽn taasd koɛɛgã, la 3) tigingã nebã. Rẽ na n sõng-d lame tɩ d maneg n wilg tɩ d nonga d saasẽ Ba wã, la tɩ d sũur nooma a sẽn zãmsd tõnd d meng neer yĩngã.—Eza. 48:17.
D MODG TƖ NAF TÕND MENGÃ
4. a) D sã n dat tɩ Wẽnnaam Gomdã naf-do, bõe la d segd n maane? b) Wãn to la y maand n paamd weer n karemd Biiblã?
4 D sã n dat tɩ Wẽnnaam Gomdã naf tõnd mengã, yaa tɩlɛ tɩ d nong n karemd-a. D modg n karemd-a daar fãa. (Zoz. 1:8) Yaa sɩd tɩ d sẽkã pa waoog ye. La d pa segd n bas tɩ d tʋʋmã, wall bũmb baa a ye kɩt tɩ d pa le tõe n karem Biiblã ye. (Karm-y Efɛɛs-rãmb 5:15, 16.) D tẽed-n-taas wʋsg baoo b sẽn tõe n maaneg n paam weer n karemd Biiblã daar fãa. Kẽer karemda yibeoog pĩnda, tɩ sãnda karemd wĩndg wall zaabre, pa rẽ bɩ yʋngo. Tõnd fãa tagsda wa yɩɩn-gʋlsdã. A ra yeelame yaa: “Mam sɩd nonga yãmb tõogã! Mam tagsda a yell n ka basdẽ ye.”—Yɩɩn. 119:97.
5, 6. a) Bõe yĩng tɩ Wẽnnaam Gomdã bʋgsg tar yõodo? b) D maanda wãn n tõog n bʋgs d sẽn karmã zug neere? d) Wãn to la Wẽnnaam Gomdã kareng la a bʋgsg naf yãmba?
5 Biiblã kareng sẽn yãk a toogo, segdame me tɩ d bʋgs d sẽn karmã zug neere. (Yɩɩn. 1:1-3) Yaa d sã n maand woto bal la d tõogd n tũ a saglsã. D zãada Biiblã meng n karemdẽ wall yaa tablɛt bɩ portaabl zug la d karemd-a, d segd n modgame t’a goamã kẽ d sũyã sõma.
6 D maanda wãn n tõog n bʋgs d sẽn karmã zug neere? D sã n wa karemdẽ, yɩta sõma tɩ d mi n yals n sok d meng yaa: ‘Mam sẽn karem bũmb ningã wilgda maam bõe a Zeova zugu? Bõe la m zoe n maandẽ, tɩ wilgd tɩ m tũuda m sẽn karmã? Bõe la m segd n maan n paase?’ D sã n karemd Wẽnnaam Gomdã, n bʋgsd a zug la d pʋʋsd n kot sõngr sẽn na yɩl n tũ, na n kɩtame tɩ d rat ne d sũy fãa n tũ a sẽn yetã. Woto, d na n yãa Wẽnnaam Gomdã sẽn nafd tõnd mengã to-to wã.—2 Kor. 10:4, 5.
D MODG TƖ NAF NEB NINS D SẼN TAASD KOƐƐGÃ
7. Wãn to la d tõe n maan tɩ Wẽnnaam Gomdã naf neb nins d sẽn taasd koɛɛgã?
7 D sã n wa taasd nebã koɛɛgã wall d zãmsd-b Biiblã, wãn to la d tõe n maan tɩ Wẽnnaam Gomdã naf-b sõma? Pipi, yaa d sẽn na n wae n karemd-a tɩ b kelgdẽ. Rẽ wɛɛngẽ, saam-biig a ye yeelame: “Yãmb sã n da paam n na n moon koɛɛgã zak-zak ne a Zeova, y na n sooga goamã bɩ, bɩ y na n mi n basame t’a gome?” Koɛɛgã mooneg sasa, d sã n karem Biiblã tɩ ned kelge, yaa wa d sẽn bas t’a Zeova gom ne a soaba. D sã n bãng n yãk vɛrse n karme, tõe n kẽe kelgdã n yɩɩd tõnd mengã goamã. (1 Tes. 2:13) Bɩ y sok y meng yaa: ‘M sã n wa taasd ned koɛɛgã, m baooda m sẽn na n maaneg n tõog n karem vɛrse t’a kelg bɩ?’
8. Bõe yĩng tɩ d sã n karem vɛrse tɩ ned kelg bal bɩ pa seke?
8 La d sã n karem vɛrse tɩ ned kelge, rẽ bal pa sek ye. Bõe yĩnga? Bala, neb wʋsg pa wʋmd Biiblã goam võor sõma ye. Ra yaa woto me pipi kiris-nebã wakatẽ. (Rom. 10:2) Dẽnd d pa segd n tags tɩ d sã n karem vɛrse tɩ ned kelge, seka a soab na wʋm a võor ye. D tõe n karma vɛrse wã gom-biis nins d sẽn dat t’a wʋm sõma wã n yɩlme, la d bilg b võore. Woto, d tõogdame tɩ nebã wʋm Wẽnnaam Gomdã võor sõma, tɩ kẽ b sũyã.—Karm-y Luk 24:32.
9. Nand tɩ d karem vɛrse, bõe la d tõe n yeel tɩ sõng d kɛlgdã t’a kɩs Biiblã sẽn yetã sɩda?
9 Nand tɩ d karem vɛrse, yɩta sõma tɩ d yeel bũmb sẽn na n sõng d kɛlgdã t’a kɩs Biiblã sẽn yetã sɩda. Wala makre, d tõe n yeelame: “Bɩ d ges d Naandã sẽn yet yel-kãngã wɛɛngẽ.” Sã n pa kiris-neda, d tõe n yeelame yaa: “D ges Wẽnnaam sebrã sẽn yete.” Sã n mik tɩ yaa ned sẽn pa nong tũudmã woto, y tõe n sok-a lame yaa: “Rẽ yĩnga, yãmb zoe n wʋma gom-kãngã b sẽn gʋls hal sẽn kaoosã bɩ?” D sã n tẽegdẽ tɩ nebã pa taaba, la tɩ b sẽn tẽed bũmb ninsã pa yembre, d na n toeemda d sẽn tɩʋʋsd goamã to-to wã sẽn na yɩl tɩ b tʋlg n kelge.—1 Kor. 9:22, 23.
10. a) Togs-y saam-biig a ye sẽn maane. b) Togs-y bũmb yãmb mengã sẽn maan kaset koɛɛgã mooneg sasa, tɩ wilgdẽ tɩ Wẽnnaam Gomdã sɩd tara pãnga.
10 Koe-moondb wʋsg gũus n gesame tɩ b sã n wa taasd ned koɛɛgã, n karem Wẽnnaam Gomdã, b goamã kẽeda a soab sõma. Saam-biig n da kẽng n na n tɩ kaag nin-kẽem a ye sẽn sɩng n karemd periodik-rãmbã hal sẽn kaoose. A kõ-a-la Gũusg Gasg ning sẽn yɩ-a paalmã. La so-kãnga wã, a yãka yam n na n karem Biiblã vɛrse me t’a kelge. A karma 2 Korẽnt-rãmb 1:3, 4. Be, b yeelame t’a Zeova yaa “Ba sẽn yaa nimbãan-zoɛta la Wẽnnaam sẽn belsd nebã wakat fãa,” la t’a “belsda tõnd d yel-pakrã fãa pʋgẽ.” Vɛrse wã goam yɩɩ nin-kẽemã noogo, hal t’a yeel saam-biigã t’a maneg n karem t’a kelge. Raoã yeelame tɩ yẽ ne a pagã ra sɩd rata belsgo. A sẽn wʋm vɛrse wã goamã kɩtame t’a tʋll n bãng Biiblã n paase. Hakɩɩka, d sã n karemd Wẽnnaam Gomdã koe-moonegã sasa tɩ nebã kelgdẽ, koɛɛgã d sẽn taasdã kẽed-b-la sõma.—Tʋʋ. 19:20.
D MODG TƖ NAF TIGINGÃ NEBÃ
11. Saam-biig sã n paam n na n wɛgs sõsg d tigissã sasa, bõe la a pa segd n yĩmi?
11 D fãa nonga tigissã la tigis-kãsemsã. Bũmb ning sẽn kɩt tɩ d nong n kẽnd d tigissã n tɩ yɩɩdã, yaa tɩ d paamd n waoogda a Zeova. Sẽn paase, d paamda sagls la zãmsg beenẽ. Dẽnd saam-biig sã n paam n na n wɛgs sõsg d tigissã sasa, yaa zu-zẽkr bũmbu. La a segd n tẽegdame tɩ sẽn yaa tʋʋmd Wẽnnaam sẽn kõ-a wã, a pa segd n maan laas-laas ye. (Zak 3:1) Segdame t’a sẽn yet a sõsgã pʋgẽ wã tik Wẽnnaam Gomdã zugu. La wãn to la a tõe n maan tɩ Wẽnnaam Gomdã kẽ kɛlgdbã, n naf-ba?
12. Saam-biig sã n wa wɛgsd sõsga, wãn to la a tõe n maan t’a sõsgã gill tik Wẽnnaam Gomdã zugu?
12 Segdame tɩ kɛlgdbã ne vẽeneg tɩ sõsgã gill tika Wẽnnaam Gomdã zugu. (Zã 7:16) Rẽ n so tɩ sõsdã segd n gũus tɩ ra wa yɩ yẽ sẽn gomd to-to wã, kibay nins a sẽn togsdã, wall makr nins a sẽn dɩkdã n be nebã yamẽ n yɩɩd Biiblã vɛrse-rãmbã a sẽn karmã ye. A tog n tẽegame me tɩ pa a sẽn na n karem vɛrse-rãmb wʋsg n wilgd t’a sõsgã tika Biiblã zug ye. Sɩd me, a sã n karem vɛrse-rãmb wʋsgo, na n yɩɩ toog tɩ nebã tẽeg fãa. Yɩta sõma t’a bãng n yãk vɛrse nins a sẽn na n karmã. A sã n wa na n karem vɛrse me bɩ a maag a yĩng n karme, n wɛgs a võorã, la a rɩk makr sẽn na n sõng t’a võorã yɩ vẽenega, la a wilg nebã sẽn tõe n tũ vɛrse wã goam to-to. (Nee. 8:8) Sõsgã sã n tara pãlã siglgã sẽn kõ, a segd n maaga a yĩng n karem pãlã wã ne vɛrse-rãmbã sẽn be be wã, la a bʋgs n ges pãlã wã goam ne a vɛrse-rãmbã sẽn lokd taab to-to. Rẽ, a bãngd n yãka vɛrse-rãmb nins a sẽn na n karem sõsgã sasa wã. (Sagls a taab me n be Tirez profit de l’École du ministère théocratique sebrã neng 147-159.) La sẽn yɩɩd fãa, a segd n pʋʋsa a Zeova t’a sõng-a t’a bãng n taas nebã a goamã sẽn be Biiblã pʋgẽ wã.—Karm-y Ɛsdraas 7:10; Yel-bũn 3:13, 14.
13. a) Togs-y kibar sẽn wilgd tɩ tigissã sasa, Wẽnnaam Gomdã tõe n kẽe ned hal sõma. b) Yãmb tẽra Biiblã gomd b sẽn wɛgs tigsg sasa, tɩ kẽ-y sõma bɩ?
13 Ostrali saam-bi-poak a ye kibar n wilgd tɩ tigissã sasa, Wẽnnaam Gomdã tõe n sɩd kẽe ned hal sõma. A sẽn wa n yaa bi-bilfu, a vɩɩmã yɩɩ toog wʋsgo. Kɩtame tɩ baa a sẽn wa n bãng a Zeova n lebg a Kaset soabã, a ra pa tẽed t’a tõe n nonga yẽ ye. La bũmb la a wʋm tigsg a ye sasa, tɩ kɩt t’a toeem a tagsgã. A bʋgsa a sẽn wʋm bũmb ningã zugu, n maan vaeesg siglgã sɛb pʋgẽ, n yã vɛrse-rãmb a taab n karme. Rẽ fãa sõng-a lame t’a kɩs sɩd t’a Zeova nong-a lame. * Yãmb tẽra Biiblã gomd b sẽn wɛgs tigsg wall tigis-kãseng sasa, tɩ kẽ-y sõma hal n sõng-y bũmb ning wɛɛngẽ bɩ?—Nee. 8:12.
14. Bõe la d tõe n maan tɩ wilg tɩ d miime tɩ Biiblã tara yõod wʋsgo?
14 D sũur yaa noog ne a Zeova, a sẽn kõ tõnd Biiblã sẽn yaa a Gomdã. A pʋlmame me t’a Gomdã na n paa wakat fãa, la sɩd pidsame. (1 Pɩy. 1:24, 25) Rẽ n so tɩ d rat n maan d sẽn tõe fãa tɩ Wẽnnaam Gomdã naf tõnd mengã, neb nins d sẽn taasd koɛɛgã, la tigingã nebã. D sa n maand woto, wilgdame tɩ d miime tɩ Biiblã tara yõod wʋsgo. La sẽn yɩɩda, wilgdame tɩ d nonga a Zeova sẽn yaa Biiblã soabã.
^ sull 13 Ges-y zĩ-gũbr ning gom-zug sẽn yet tɩ: “A wa n toeema tagsgo.”


text:
Sak 23
D maanda wãn n yiisd d sɛbã ne buud-goam wʋsgo?
D yiisda sɛb ne buud-goam sẽn yɩɩd 600, sẽn na yɩl tɩ “koe-noogã” ta “dũniyã soolem fãa, la buud fãa, la goam toɛy-toɛyã fãa la nebã fãa.” (Wilgri 14:6) Wãn to la d tõogd n tʋmd tʋʋm-kãngã sẽn pa nana wã? D tara neb sẽn be tẽns toɛy-toɛy pʋsẽ n sõngd ne sɛbã gʋlsgo, tɩ neb sõor sẽn ta 3000 sõngd n lebgdẽ. B fãa yaa a Zeova Kaset rãmba.
B rengd n gʋlsa ne ãngilindi. Sull n be d Betɛll kãsengẽ wã n get d sɛbã gʋlsg yelle, tɩ Siglgã taoor lʋɩtb get b tʋʋmdã yelle. Yaa sul-kãng n get d seb-gʋlsdbã sẽn be Betɛll kãsengẽ wã la Betɛll dãmb kẽer pʋsẽ wã tʋʋmd yelle. D sẽn tar seb-gʋlsdb sẽn be zĩis toor-toorã sõngdame tɩ d tõogd n yiisd sɛb sẽn noom neb buud fãa.
B toonda Betɛll dãmb a taabã bũmb ning b sẽn gʋlsã. B sã n ges tɩ b sẽn gʋlsã yaa sõma, b toonda rẽ Betɛll dãmbã sẽn be dũniyã gill zugã tɩ b sɩng lebgre. Sul nins sẽn lebgd sɛbã modgdame n tũusd gom-biisã sõma tɩ b võorã zems kɛpɩ ne b sẽn yeel ne ãngilindã, sẽn na yɩl n sõng nebã tɩ b wʋm sɩdã b buud-goamã pʋgẽ.—Koɛɛg Soaba 12:10.
Ordinatɛɛr dãmbã sõngdame tɩ tʋʋmdã kẽngd tʋʋl-tʋʋlle. Yaa sɩd tɩ ordinatɛɛr pa tõe n lebg sɛbã a toor ye. Baasgo, gom-biis võor ne bũmb a taab n be ordinatɛɛr dãmbã pʋsẽ, n sõngdẽ tɩ b tõe n lebgd sɛbã tʋʋl-tʋʋlle. Sẽn paase, a Zeova Kaset rãmbã maana tʋʋm-teoog b sẽn boond tɩ MEPS, n tar n tʋmd ordinatɛɛr pʋgẽ tɩ sõngd-b tɩ b yiisd sɛb sẽn tar fot-rãmba, buud-goam kobs pʋgẽ.
Bõe yĩng tɩ d modgd n lebgd sɛbã ne buud-goam wʋsgo, baa d sẽn mi tɩ sẽn gomd-b buud-goam kẽer pa waoogã? Bala a Zeova ratame tɩ “nebã [buud, MN] fãa paam fãagr la b bãng sẽn yaa sɩdã.”—1 Tɩmote 2:3, 4.
Wãn to la d maand n wa tõog n yiis d sɛbã?
Bõe yĩng tɩ d lebgd d sɛbã ne buud-goam wʋsgo?


text:
L
Lihlaam sẽn sõmb n dɩk nakẽndre laninga a zak pʋgẽ, la a rãmba la a pagba
A goma lihlaam sẽn na n dɩk nakẽndr laning ne a zak-rãmba la a pagba, la a keng nebã vɩɩm song ne a paga, la lud n menga wẽnd yĩngã yelle, n tʋg n baas ne neba kewbo sẽn kẽed ne tɩttã maango.
K
Kũuma la yikrã la rolbã
Seekã maana waazʋ sẽn kẽed ne kũuma yelle, la nebã Alhaal-rãmb yikrã la rolbã wakat. La zãma fãa sẽn sõmb ne bũmb laninga.
N
Nabiyaam vũunã pogb la yel-sιngeds zãagre
A goma Lihlaagã yẽg la nĩnsi d sẽn sombe bãng lad gũusa yelle, laa lebẽn gom Nabiyaam vũunã pogbã yelle, la yel-sιgdsã zãagrã yelle, la bũmb la ning sẽn segd ne wã fãa.
Z
Zulukri ne a yela
A goma tuudg laning sẽn wattã:1-Sũur loeegã tuudg lanins tõnd sẽn maand zulugsã pʋgẽ, 2- zɩɩlm yel lanins tõnd sẽn maand zulugsa wã pʋgẽ.3- na-kẽd sõng laning tõnd sẽn sõmb n dɩk tõnd zulugsa wã pʋgẽ
K
Kom-bi-bɩɩsã zuloeese
B gomame n kõ vẽenem sẽn kẽed ne yel lanins sẽn wattã:1- Bõe la bi-bɩɩga?2- Bi-bɩɩg sẽn yaa lihlaam sẽn na n dɩk Na-kẽndr laning sũnoog yela pʋgẽ.3- Yel sãnda sẽn pa tɩlay fur pʋgẽ tɩ d sõmb n gũus-ba.4- Kom-bi bɩɩsã ne yerma lihlaangã pʋgẽ.5- Kom-bi bɩɩsã ne sɩgarã yũubu.6- Kom-bi bɩɩsã ne nebã hake rãmb gũusgu.7- Kom-bi bɩɩsã ne sũ-pa-noom wilgri vɩɩgã pʋgẽ.


text:
SAK PIIG LA A TÃABO
D nand vɩɩmã sẽn yaa Wẽnnaam kũunã
1. Ãnd n kõ tõnd vɩɩmã?
A ZEOVA n “yaa Wẽnnaam sẽn vɩ.” (Zeremi 10:
2. D sã n dat tɩ d vɩɩmã tall barka, bõe la d tog n maane?
2 A Zeova kõta tõnd bũmb nins sẽn yaa tɩlɛ ne-dã, wala makre, rɩɩb la koom. (Tʋʋmã 17:
WẼNNAAM NANDA VƖƖMÃ
3. A Kayẽ sẽn kʋ a Abɛllã, a Zeova maana bõe?
3 Biiblã wilgdame t’a Zeova nanda ninsaal buudã fãa vɩɩm. Wala makre, a Ãdem ne a Hawa bi-ribl a Kayẽ sũur sẽn wa n yik ne a yao a Abɛllã, a Zeova keoog-a lame t’a gũus t’a sũ-yikrã ra wa kɩt t’a maan yell ye. La a Kayẽ pa kelg ye. A “yika zabr ne a Abɛlle, n kʋ-a.” (Sɩngre 4:
4. Wẽnnaam sẽn kõ Israyɛll nebã noor ning vɩɩmã wɛɛngẽ wã wilgda tõnd bõe?
4 Yʋʋm wʋsg poore, a Zeova kõo a Moyiis tõod piiga, n wilg tõ-kãens pʋgẽ t’a nanda vɩɩmã. Tõogã noor a yembr yetame: “Da kʋ ned ye.” (Tõodo 5:
5. Bõe n wilgd tɩ Wẽnnaam kisa pʋg-yiisgu?
5 Pʋg-yiisg yaa wẽng Wẽnnaam nifẽ bɩ? Baa biig sẽn nan ket a ma pʋgẽ vɩɩm tara yõod wʋsg Wẽnnaam nifẽ. A Moyiis tõogã pʋgẽ, a Zeova ra yeelame tɩ ned sã n fão pag sẽn tʋt tɩ yɩ sabab t’a bi-pɛɛlgã ki, b segd n kʋʋ a soabã. (Karm-y Yikr 21:
6, 7. Bõe la d tõe n maan n wilg a Zeova tɩ d nanda vɩɩmã?
6 Wãn to la d tõe n wilg a Zeova tɩ d nanda tõnd mengã vɩɩm la d taabã vɩɩm? Yaa d sẽn na n gũus n da maan bũmb sẽn tõe n tũ ne d mengã yõore, bɩ sẽn tõe n yɩ sabab tɩ ned yõor yãkã. Rẽnd d pa segd n yũ sɩgaare, dorg wall n dɩ taba, bala sãamda d yĩnsã, leb n tõe n kʋ-d lame.
7 Tõnd yĩngã ne d vɩɩmã yaa Wẽnnaam n kõ-do. Rẽ n so tɩ d pa segd n maan yaal-yaal d yĩngã yɩlemd wɛɛngẽ me ye. Sã n pa rẽ, d na n yɩɩ rẽgd Wẽnnaam nifẽ. (Rom-dãmbã 6:
8. Bõe la d segd n maane, sẽn na yɩl n da bao yell n kõ d mens la d taabã?
8 D bãngame tɩ vɩɩmã yaa a Zeova kũuni. A Zeova miime tɩ d na n modgame n da maan bũmb sẽn tõe n tũ ne d yõore, bɩ sẽn tõe n yɩ sabab tɩ ned yõor yãk ye. Rẽnd d sã n wa zao montɛɛr bɩ n wẽnd mobilli, d tog n gũusa wʋsgo. D na n zãaga d mens me ne yĩn-wɩsgr la reem buud fãa sẽn tõe n tũ ne d yõore. (Yɩɩn-sõamyã 11:
9. D manesem segd n yɩɩ wãn ne rũmsã?
9 Baa tõnd sẽn get rũmsã yell to-to wã tara yõod wʋsg a Zeova nifẽ. Wẽnnaam kõo sor tɩ d tõe n kʋ rũmsã n wãbe, bɩ n sɩ b gãndã n maan futu. D tõe n kʋʋ rũng me, sẽn na yɩl n kogl d menga. (Sɩngre 3:
D TŨ WẼNNAAM NOYÃ ZƖƖMÃ WƐƐNGẼ
10. Bõe n wilgd tɩ zɩɩm yaa vɩɩm?
10 Zɩɩmã tara yõod wʋsg a Zeova nifẽ. Bala zɩɩm yaa vɩɩm. A Kayẽ sẽn kʋ a Abɛllã, a Zeova yeel-a lame yaa: “Fo yao wã zɩɩm bee tẽn-gãongã zug n kelemdẽ tɩ tat maam.” (Sɩngre 4:
11. No-bʋg la Wẽnnaam kõ Israyɛll nebã zɩɩmã wɛɛngẽ?
11 A Zeova sẽn yeel a Nowe tɩ b ra rɩ zɩɩmã, yʋʋm 800 poore a leb n kõo Israyɛll nin-buiidã noore, n yeel yaa: “Ned sã n kẽng tãoosg n tɩ paam rũng bɩ bõn-
12. Kiris-nebã manesem segd n yɩɩ wãn ne zɩɩm?
12 Yʋʋm a wãn a Zeezi kũumã poore, tʋm-tʋmdbã ne Zeruzalɛm kiris-nebã kãsem-dãmb sɛga taab n dɩk sardo, n wilg a Moyiis tõogã noy nins kiris-nebã sẽn segd n ket n tũudẽ wã. (Karm-y Tʋʋm 15:
13. Bõe yĩng tɩ kiris-nebã pa sakd tɩ logtor ning-b zɩɩm?
13 Woto rat n yeelame me tɩ kiris-ned pa tog n sak tɩ logtor ning-a zɩɩm ye. A Zeova yeelame tɩ d ra rɩ zɩɩm ye. Logtor sã n yeel yãmb tɩ y ra yũ rãam, rẽ yĩnga y na sak tɩ b vʋdg y yĩngã n ning rãamã sɩda? Woto me, Wẽnnaam sẽn yeel tɩ d ra rɩ zɩɩmã, rat n yeelame tɩ d pa segd n sak tɩ b ning-d zɩɩm ye.—Ges-y Vẽnegr 28 wã.
14, 15. Baa kiris-nebã sẽn nand vɩɩmã, bõe yĩng tɩ b pa na n kɩɩs Wẽnnaam b sẽn dat n wogl b yõor yĩnga?
14 La logtor sã n yeel-y tɩ y sã n zãgs zɩɩmã y na n kiime, y maanda wãna? Yaa ned kam fãa n yãkd a sã n na n saka noor ning Wẽnnaam sẽn kõ zɩɩmã wɛɛngẽ wã. Kiris-nebã nanda vɩɩmã sẽn yaa Wẽnnaam kũunã. Rẽ n so tɩ d sã n wa ka laafɩ, d baooda tɩbsg sẽn na n sãoog d bãagã. La d kõn tol n sak tɩ b ning-d zɩɩm ye.
15 D modgdame n get d laafɩ wã yelle, la d pa sakd tɩ b ning-d zɩɩm, bala Wẽnnaam nanda vɩɩmã. D sẽn na n sak a Zeova n tar yõod n yɩɩd d sẽn na n kɩɩs-a n dat n wogl d yõorã. A Zeezi yeelame: “Ned ning sẽn baood tɩ kogl a vɩɩm, a vɩɩm na sãame, la ned ning sẽn na n bas a vɩɩm mam yĩnga, a na leb n paam-a.” (Matye 16:
16. Bõe yĩng tɩ kiris-neb hakɩɩkã sakd Wẽnnaam noorã?
16 Wẽn-sakdbã tũuda Wẽnnaam noorã zɩɩmã wɛɛngẽ ne b sũy fãa. B kõn tol n dɩ zɩɩm, b kõn sak me tɩ b ning-b zɩɩm ye. * La b sakda tɩbsg a taaba, sẽn na yɩl n paam laafɩ. B kɩsa sɩd tɩ yaa sẽn naan-a vɩɩmã ne zɩɩmã n mi sẽn yaa sõma ne bãmb n yɩɩda. La yãmb yẽ? Y kɩsa sɩd tɩ Wẽnnaam n mi sẽn yaa sõma ne-y bɩ?
A ZEOVA SẼN DA KÕ SOR TƖ B TÕE N MAAN NE ZƖƖMÃ
17. Bõe bal la Israyɛll nebã ra tar sor n maan ne zɩɩmã?
17 A Moyiis tõogã pʋgẽ, a Zeova yeela Israyɛll nebã yaa: “Yĩngã vɩɩm bee zɩɩmẽ wã. Mam kõt-a-la yãmb tɩ y raag-a tẽn-kugrã zugu, tɩ yãmb tõe n paam y yel-wẽnã sugri. Bala, yaa vɩɩm sẽn be zɩɩmã pʋgẽ wã yĩng n kɩt tɩ zɩɩm tõe n pek yel-wẽnã.” (Maan-kʋʋre 17:
18. A Zeezi sẽn ki tɩ yɩ maoongã kɩtame tɩ tõnd tõe n paam bõe?
18 A Zeezi sẽn wa tẽngã zug n ki wã, a kõo a zɩɩmã sẽn yaa a vɩɩmã tɩ yɩ maoong sẽn ledgd rũmsã maoongã, tɩ tõnd tõe n paam d yel-wẽnã sugri. (Matye 20:
19. Bõe la d segd n maan n da wa paam taale?
19 D sũur yaa noog wʋsg ne a Zeova, a sẽn kõ-d vɩɩmã. D rat n wilga nebã tɩ b sã n tẽ a Zeezi, b tõe n wa paam n vɩɩmda wakat sẽn kõn sa. Tõnd sẽn nong nebã, d maanda d sẽn tõe n sõngd-ba, sẽn na yɩl tɩ b bãng b sẽn tõe n maan n fãag b vɩɩmã. (Ezekɩyɛll 3:17-21) Dẽ, wa tʋm-tʋmd a Polle, d na n tõog n yeelame yaa: “Yãmb ned a yembr sã n sãame, a taalã ka be ne maam ye. Bala, mam togsa yãmb Wẽnnaam daabã fãa n ka solg bũmb ye.” (Tʋʋmã 20:
^ sull 16 Sẽn na yɩl n bãng n paase, bɩ y ges Kell-y n pa-y “Wẽnnaam nonglmã pʋgẽ” sebrã neng 77-79. A Zeova Kaset rãmbã n yiis seb-kãnga.


text:
Yãmb dat n bãnga sɩdã bɩ?
SƖDÃ bõe zugu? Sogsg kẽer zugu. Yaa sogsg nebã sẽn nong n sokd b mense, tɩ b leoorã bãngr tar yõod wʋsgo. Tõe tɩ yãmb mengã mi n sokda y mense. Sogs-kãens la woto:
- Tõnd yell sɩd paka Wẽnnaam bɩ?
- Zabã la namsgã na n wa saame bɩ?
- Ned kũum poore, bõe n maande?
- Sẽn ki-bã tõe n wa vʋʋgame bɩ?
- Wãn to la m segd n pʋʋs tɩ Wẽnnaam deege?
- M na n maana wãn n paam sũ-noog hakɩka?
Yɛ la y tõe n paam sogs-kãensã leoore? Yãmb sã n sok neba, b tagsg na n yɩɩ toɛy-toɛya. Baa yãmb sã n sok sẽn kẽnd-b wẽnd-dotẽ wã, bɩ tũudmã taoor dãmba, y na n mikame tɩ b tagsgã kɩɩsda taaba. Kẽer sẽn na n yeel bũmb ningã tõe n wõnda sõma, la pa yãt n kaoos tɩ b mik tɩ pa le zems ye.
La sebr n be n leokd sogs-kãensã sõma. Yaa sebr sẽn togsd sɩda, tɩ d tõe n bas d yam ne a sẽn yetã. A Zezi Kirist pʋʋsa Wẽnnaam daar a yembr n yeel woto: “Yãmb goamã yaa sɩda.” (Zã 17:17) Wẽnnaam goamã la sẽn be Biiblã pʋgẽ wã. Y sã n karem seb-vã-kãngã n baase, y na n bãnga Biiblã sẽn leokd sogsg nins d sẽn sõdg sɩngrẽ wã to-to, tɩ yaa sɩd la vẽenega.
Tõnd yell sɩd paka Wẽnnaam bɩ?
BÕE YĨNG TƖ D SOKD WOTO? Bala wẽnemã la wẽgbã pida zĩig zãng rũndã-rũndã. Tũudum wʋsg yetame tɩ nebã sẽn namsdã yaa Wẽnnaam daabo.
BIIBLÃ SẼN YET BŨMB NINGA: Pa Wẽnnaam n kɩt tɩ wẽnemã beẽ ye. Zoob 34:10 pʋgẽ, b yeelame tɩ “Wẽnnaam Sẽn-tõeyã-fãa wã zãra ne wẽnga. Bãmb ka maand wẽng ye.” Wẽnnaam sẽn dat n maan bũmb ning n kõ ninsaalbã yaa sõma. Yaa rẽ n so t’a Zezi yeel tɩ d pʋʋs woto: “Tõnd Ba sẽn be [saasẽ],…tɩ yãmb soolem wa, tɩ yãmb daab maan dũniyã zug wa sẽn maand [saasẽ wã].” (Matɩe 6:9, 10) Tõnd yell paka Wẽnnaam hal wʋsgo, bala a sẽn maan bũmb ning sẽn na yɩl t’a raabã ra vaalã yaa kãseng wʋsgo.—Zã 3:16.
Karm-y Sɩngre 1:26-28; Zak 1:13; la 1 Pɩɛɛr 5:6, 7.
Zabã la namsgã na n wa saame bɩ?
BÕE YĨNG TƖ D SOKD WOTO? Bala neb ka tɛk n kiid zabã pʋsẽ. Ninsaalbã sẽn namsdã me sãamda d fãa sũyã.
BIIBLÃ SẼN YET BŨMB NINGA: Wẽnnaam pʋlmame t’a na n wa kɩtame tɩ laafɩ zĩnd dũniyã gill zugu. A Rĩungã sẽn be saasẽ wã sã n wa soog tẽngã, ned baa a ye ka na n “le zãms zabr” ye. “Nebã na n dɩka b sʋʋsã n kud wãgse.” (Ezai 2:4) Wẽnnaam na n wa kɩtame tɩ wẽnem la namsg buud fãa sa. Biiblã yeta woto: “[Wẽnnaam] na n yẽesa nintãmã fãa t’a ra le zĩnd bãmb ninẽ ye, la kũum ka na n le zĩnd ye, la sũ-sãoong bɩ yãbr walla toog kõn le zĩnd yɛs ye, tɩ bõe, dẽenem bũmb fãa [baa ne rũndã-rũndã wẽnemã la namsgã] loogame.”—Wilgri 21:3, 4.
Karm-y Yɩɩl Sõamyã 37:10, 11; 46:10; la Miise 4:1-4.
Ned kũum poore, bõe n maande?
BÕE YĨNG TƖ D SOKD WOTO? Bala tũudum wʋsg yetame tɩ ned sã n ki, bũmb n be a soab yĩngẽ wã n pa kiidẽ ye. Kẽer me yetame tɩ sẽn ki-bã tõe n namsa sẽn vɩ-bã, bɩ tɩ Wẽnnaam ningda nin-wẽnsã bugum sẽn dɩt n pa kiidẽ pʋgẽ, n na n sɩbg-ba.
BIIBLÃ SẼN YET BŨMB NINGA: Ned sã n ki, a pa le vɩ yɛs ye. Koɛɛg Soab 9:5 yetame tɩ “kũum ka mi bũmb ye.” Sẽn mik tɩ sẽn ki-bã pa mi baa fʋɩ wã, b pa tõe n nams sẽn vɩ-bã bɩ n sõng-b ye.—Yɩɩl Sõamyã 146:3, 4.
Karm-y Sɩngre 3:19 la Koɛɛg Soaba 9:6, 10.
Sẽn ki-bã tõe n wa vʋʋgame bɩ?
BÕE YĨNG TƖ D SOKD WOTO? Bala ned baa a ye pa rat n ki ye. D ratame n be ne neb nins d sẽn nongã wakat fãa. D pʋd n datame tɩ tõnd neb nins sẽn ki wã lebg n vʋʋge.
BIIBLÃ SẼN YET BŨMB NINGA: Sẽn ki-bã wʋsg na n vʋʋgame. A Zezi yeelame tɩ neb nins “sẽn be yaad pʋsẽ na n wʋma bãmb koɛɛg n yi.” (Zã 5:28, 29) Neb nins sẽn na n vʋʋgã na n paamame n vɩɩmd tẽngã zug ka sẽn na n lebg arzãnã, wa Wẽnnaam sẽn da sɩng n dat to-to wã. (Luk 23:43) Wakat kãnga, sẽn na n yɩ-b wẽn-sakdbã na n talla yĩns laafɩ, la b vɩɩmd wakat sẽn pa sate. Biiblã yeta woto: “Nin-tɩrs na n sooga dũniyã la bãmb na n zĩnda a zug wakat sẽn ka sɛta.”—Yɩɩl Sõamyã 37:29.
Karm-y Zoob 14:14, 15; Luk 7:11-17 la Tʋʋma 24:15.
Wãn to la m segd n pʋʋs tɩ Wẽnnaam deege?
BÕE YĨNG TƖ D SOKD WOTO? Bala tũudmã fãa la bal pʋsẽ, nebã pʋʋsdame. La neb wʋsg yetame tɩ Wẽnnaam pa reegd b pʋʋsgã ye.
BIIBLÃ SẼN YET BŨMB NINGA: A Zezi wilgame tɩ d pa segd n zãms d pʋʋsgã ne zug ye. A yeela woto: “Yãmb sã n pʋʋsdẽ, bɩ y ra tar bõn-yɛng togsg n yɩlemdẽ ye.” (Matɩe 6:7, NW) Tõnd sã n dat tɩ Wẽnnaam kelgd-do, d segd n pʋʋsd-a-la wa a sẽn dat to-to wã. Sẽn na yɩl n maan dẽ, d segd n bao n bãnga Wẽnnaam daabã, la d pʋʋsdẽ tɩ zemsd ne rẽ. Pipi Zã 5:14 yeta woto: “Tõnd sã n kos bũmb sẽn zems [Wẽnnaam] daabo, b kelgda tõndo.”
Karm-y Yɩɩl Sõamyã 65:3; Zã 14:6 la 1 Zã 3:22.
M na n maana wãn n paam sũ-noog hakɩka?
BÕE YĨNG TƖ D SOKD WOTO? Bala neb wʋsg tẽedame tɩ ligdã, yʋʋrã bɩ b neermã n tõe n kɩt tɩ b paam sũ-noog hakɩka. Rẽ n so tɩ b baood rẽ ne b sũyã fãa. La b wat n mikame tɩ pa rẽ n kõt sũ-noogã ye.
BIIBLÃ SẼN YET BŨMB NINGA: A Zezi wilga bũmb ning sẽn kɩtd tɩ ned paam sũ-noogo. A yeela woto: ‘Sũ-noog rãmb la sẽn teeg-b Wẽndã.’ (Matɩe 5:3, Sebr Sõngo) Tõnd sã n sɩd rat n paam sũ-noog hakɩka, d segd n teega Wẽnnaam, n maand a raabã. Yaa Biiblã pʋgẽ la d tõe n bãng Wẽnnaam la a raabã. Woto, d na n bãnga bũmb ning sẽn sɩd tar yõod n yɩɩd vɩɩmã pʋgẽ wã, la sẽn pa tar yõodã n bake. D manesmã la d yam-yãkr fãa pʋgẽ, d sã n tũud Biiblã sẽn yetã, na n kɩtame tɩ d vɩɩmã tall võore.—Luk 11:28.
Karm-y Yelbũna 3:5, 6, 13-18 la 1 Tɩmote 6:9, 10.
Sogsg a yoobã leoor la woto koɛɛg-koɛɛga. La yãmb dat n bãng n paasame bɩ? Y sã n nonga Wẽnnaam n mi tɩ y segd n bao n bãng-a lame, yaa vẽeneg tɩ y na n dat n bãngame n paase. Tõe meng tɩ y sokda y meng sogsg a taaba. Wala makre: ‘Tõnd yell sã n paka Wẽnnaam, bõe yĩng t’a bas tɩ ninsaalbã namsd wʋsg woto? Bõe la m tõe n maan tɩ m zakã pʋgẽ vɩɩm yɩ noog n paase?’ Biiblã leokda sogs-kãensã la a taab sõma la vẽenega.
La neb wʋsg pa rat n karem Biiblã ye. B getame tɩ yaa seb-bedr t’a goamã võor wʋmb yaa toog wakat ninga. Yãmb datame tɩ b sõng-y tɩ y bãng Biiblã sẽn yet bũmb ningã bɩ? A Zeova Kaset rãmbã tõe n sõng-y lame.
B yiisa Biiblã sɩd yetame tɩ bõe? sebrã sẽn na yɩl n sõng neb nins sẽn pa tar sẽk wʋsgã, tɩ b bãng sogs-kãsems leoor vẽenega. Sẽn paase, b kẽnda nebã zagsẽ n zãmsd-b Biiblã. Y sã n data, semen fãa, a Zeova Kaset soab tõe n wata yãmb zakẽ wã bɩ yãmb sẽn dat zĩig ninga fãa, tɩ y sõsd Biiblã zug bilf-bilfu. Yãmb pa na n yao ligd ye. Dũniyã gill zugu, neb milyõ rãmb la a Zeova Kaset rãmbã zãmsd Biiblã. Bãmb wʋsg sũy yaa noogo, bala b yeelame tɩ b bãnga sɩdã.
D sã n bãng sɩdã, d sũ-noogã pa na n tall to ye. D na n paama d mens ne tẽeb ziri. Ned pa le tõe n tudg-du, la d pa le zoet Wẽnnaam, d sẽn tẽed t’a na n wa nams-d yĩng ye. D vɩɩmã na n tara võore, n noom-do, tɩ d miẽ tɩ beoog na n yɩɩ sõma. A Zezi sɩd yeela woto: “Yãmb na bãng sɩdã, la sɩdã na kõ yãmb lohorem.”—Zã 8:32.
Y sã n dat n bãng n paase
KOS-Y TƖ B WA ZÃMS-Y BIIBLÃ
Bõe yĩng tɩ y tog n zãms Biiblã?
Dũniyã gill zugu, Biiblã sõnga neb milyõ rãmb tɩ b paam b sogsg kẽer leoore. Yãmb me na n sakame tɩ Biiblã sõng-y bɩ?


text:
SAK A 8
Bõe yĩng tɩ Wẽnnaam bas tɩ wẽnemã la namsgã beẽ?
1. Sɩnga wãn tɩ wẽnemã wa beẽ?
Yaa a Sʋɩtãan n yag ziri pipi, tɩ wẽnemã sɩng tẽngã zugu. A ra yaa malɛk sẽn zems zãnga, la ‘a ka pa sɩd pʋgẽ ye.’ (Zã 8:44) A wa n datame tɩ b waoog-a wa Wẽnnaam, tɩ yaool n yaa Wẽnnaam bal n tog ne rẽ. A belga a Hawa, tɩ rẽ kɩt t’a bas Wẽnnaam sakr n sak yẽ. A Ãdem me maana wa a pagã, n kɩɩs Wẽnnaam. Rẽ n wa ne namsgã la kũumã.
A Sʋɩtãan sẽn yeel a Hawa t’a kɩɩs Wẽnnaamã, rẽ tɩ yẽ mengã sɩngame n na n kɩɩs tɩ Wẽnnaam pa segd n yɩ yĩngr la tẽng naab ye. Ninsaalbã fãa la bal kẽe a Sʋɩtãana, n pa rat tɩ Wẽnnaam yɩ b naab ye. Woto, a Sʋɩtãan n lebg “dũniyã naaba.”
2. Yaa malɛgsã ne ninsaalbã naaneg n pa yɩ sõma bɩ?
Wẽnnaam sẽn naanã fãa yaa sõma zãnga. Malɛgsã ne ninsaalbã ra tõe n sak-a-la zãng-zãnga. (Tõodo 32:4, 5) Wẽnnaam naana tõndo, tɩ d tõe n yãk yam n maan sẽn yaa sõma bɩ wẽnga. Woto kɩtame tɩ d tõe n wilg-a d nonglem.
3. Bõe yĩng tɩ Wẽnnaam bas tɩ namsgã kaoos n ta masã?
A Zeova basame tɩ b tõdg a naam sẽn ka to wã hal tɩ ta rũndã. Bõe yĩnga? Yaa sẽn na yɩl n wilg nebã tɩ sã n pa yẽ naamã, naam kae sẽn tõe n naf-b ye. (Koɛɛg Soaba 7:29; 8:9) Ninsaalbã sẽn be tẽngã zug sẽn yɩɩd yʋʋm 6 000 masã tɩ yɛlã yaa to-to wã wilgda rẽ vẽenega. Nanambsã pa tol n tõog tɩ zabã, nin-kʋʋrã, wẽgbã la bãasã sa ye.
Wẽnnaam naamã pa wa ninsaalbã naam ye. A nafda neb nins sẽn sakd-a wã. (Ezai 48:17, 18) Ka la bilfu, a Zeova na n menesa goosneema rãmbã fãa. Yaa sẽn sak-b tɩ Wẽnnaam yaa b naabã bal n na n vɩɩmd tẽngã zugu.—Ezai 11:9.
4. Wẽnnaam sẽn maand sũ-marã kɩtame tɩ d tõe n maan bõe?
A Sʋɩtãan yeelame tɩ ned pa na n sak a Zeova yamleoog yĩng bal ye. Yãmb pa rat n wilg t’a sẽn yeelã yaa ziri sɩda? Bãng-y tɩ y tõeeme. Wẽnnaam sẽn maand sũ-marã kɩtame tɩ ned fãa tõe n wilg sã n yaa yẽ naamã bɩ ninsaalbã naam la a rata. Yaa d sẽn vɩ to-to wã n wilgd d sẽn datã.
5. Wãn to la d wilgd tɩ yaa Wẽnnaam naamã la d rata?
Sẽn na yɩl n wilg tɩ d rata Wẽnnaam naamã, d tog n karemda Biiblã sẽn yaa a Gomdã, n bãng a sẽn dat tɩ d tũ-a to-to wã, la d sɩd tũ. (Zã 4:23) D sã n lak d mens me ne politikã la zabã wa a Zezi, d wilgdame tɩ d pa rat a Sʋɩtãan naamã ye.
A Sʋɩtãan kɩtame tɩ nebã tʋmd tʋʋm-beed n tagsdẽ tɩ pa wẽng ye. Y sã n tõdg tɩ y kõn maan wa bãmba, y zo-rãmb la y roagdb kẽer tõe n yaand-y lame, wall b namsd-y. (1 Pɩɛɛr 4:3, 4) Y na n maana wãna? Y na n sak n naaga sẽn nong-b Wẽnnaamã bɩ? Y na n saka a noyã sẽn yaa sõma la wilgdẽ t’a nonga tõndã bɩ? Y sã n maan woto, y wilgdame t’a Sʋɩtãan sẽn yeel tɩ ned kõn sak Wẽnnaam namsg pʋgẽ wã yaa ziri fasɩ.
Wẽnnaam sẽn nong ãdem-biisã yaa kaset tɩ wẽnemã la namsgã na n saame. Neb nins sẽn wilgd tɩ b tẽeda rẽ wã na n paam n vɩɩmda wakat sẽn kõn sa tẽngã zugu.
Y sã n dat n bãng n paase
Biiblã sɩd yetame tɩ bõe?
Bõe yĩng tɩ Wẽnnaam bas tɩ namsgã beẽ?
Yãmb mii bũmb ning sẽn kɩt tɩ nebã ningd Wẽnnaam taal zaalem namsgã fãa sẽn be dũniyã zugã yĩng bɩ? Yãmb na n leokame tɩ bõe? Bao-


text:
Wẽnnaam yaa Tãablem bɩ?
Biiblã sẽn yete
Tũudum wʋsg pʋsẽ, b zãmsda nebã tɩ Wẽnnaam yaa Tãablem. La ad bũmb ning sebr a ye (Encyclopædia Britannica) sẽn yete: “
Gom-bil ning sẽn yaa Tãablmã, wall Tãablmã zãmsg pa be Biiblã babg ning b sẽn da gʋls ne gɛrkã pʋgẽ ye. . . . Maana yʋʋm kobse, la tũu ne no-koɛɛm wʋsg me tɩ zãms-kãng yaool n paam pãnga.”
Sɩd-sɩda, b sẽn gomd Wẽnnaam ning yell Biiblã pʋgẽ zɩ n yɩ tãablem ye. Ad Biiblã vɛrse kẽer sẽn yete:
“A Zeova yaa tõnd Wẽnnaam, a Zeova yaa b yembr bal tãa.”—Tõodo 6:4.
“Yãmb y yembr bal yʋʋr la a Zeova, n yaa Sẽn-ka-to sẽn so dũniyã gilli.”—Yɩɩn-sõamyã 83:18.
“La vɩɩm sẽn kõn sa wã yaa tɩ nebã na bãng yãmb sẽn yaa y yembre, n yaa sɩd Wẽnnaamã, la b bãng a Zeezi Kirist, yãmb sẽn tʋm a soabã.”—Zã 17:3.
“La Wẽnnaam yaool n yaa b yembre.”—Galat-rãmbã 3:20.
Bõe yĩng tɩ tũudum wʋsg yetẽ tɩ Wẽnnaam yaa tãablem?
Y sã n dat n bãng n paase
Biiblã sɩd yetame tɩ bõe?
Sɩdã Wẽnnaam zug la bʋgo?
Yãmb tagsdame tɩ y yell paka Wẽnnaam bɩ? Bao-y n bãng-y-yã sõma, la y ges y sẽn tõe n maan n paam n lebg a zoa.


text:
Ãnd n lugl yãmb tũudmã?
A Zeova Kaset rãmbã rũndã-rũndã siglgã sɩnga yʋʋmd 1800 soabã sẽnese. Wakat kãnga, neb a wãn sẽn da be Pitsbɛrg sẽn be Pɛnsilvani Etazĩni soolmẽ wã, n da tigimd taab n zãmsd Biiblã. B ra maagda b yĩng n vaees Biiblã, n bao n bãng egiliiz-rãmbã sẽn zãmsd b nebã bũmb ninsã sã n yaa sɩda. B sɩng n yiisda bũmb nins b sẽn bãngã sɛb la zʋrnall-dãmb pʋsẽ, n paas sebr ning d sẽn boond rũndã-rũndã tɩ Gũusg Gasgã—Moonda a Zeova Rĩungã pʋgẽ.
Biiblã zãmsdbã nin-yend yʋʋr n da yaa a Charles Taze Russell. Baa a sẽn da yaa sullã taoor-lʋɩtã, n leb n da get Gũusg Gasgã yiisg yellã, a pa lugl tũudum paall ye. Nebã ra miime t’a Russell ne a tʋmd-n-taasã raab yaa b sõng nebã tɩ b bãng a Zeezi zãmsgã, la b modg me n dɩk pipi kiris-nebã togs-n-taare. Yaa a Zeezi n lugl kiris-neb tũudmã. Dẽnd yẽ n yaa tõnd siglgã taoor soaba.—Koloos-rãmb 1:18-20.


text:
SAK 13
A Tɩmote ra nonga nebã sõngre
A Tɩmote ra yaa bi-bɩɩg sẽn dat ne a sũur fãa n sõng nebã. A toga sor n kẽng tẽns wʋsgo, sẽn na yɩl n paam n sõng neb a taabã. Rẽ kɩtame t’a vɩɩmã yɩ noogo. Fo rat n bãnga bũmb kẽer a sẽn maan bɩ?—
A Tɩmote ma wã ne a yaab-poakã ra gomda a Zeova yell ne-a
A Tɩmote ne a zakã rãmb ra bee Listre. Hal a sẽn wa n yaa kɩdgã, a yaab-poak a Loyiis ne a ma a Eniis ra gomda a Zeova yell ne-a. Rẽ kɩtame t’a Tɩmote sẽn wa n bɩtẽ wã, a ra ratame n sõng neb a taabã me tɩ b bãng a Zeova.
A Tɩmote sẽn wa n lebg bi-bɩɩga, a Poll yeel-a lame t’a ratame t’a wa tũ yẽ tɩ b tɩ moon koɛɛgã tẽns a taaba. A Tɩmote yeelame tɩ yell ka ye. A sakame n na n tũ a Poll n tɩ sõng neb a taabã.
A Tɩmote sɩd tũu a Poll n kẽng Masedoan tẽng a ye sẽn boond tɩ Tesalonik. Zĩigã ra zãrame. B kẽna nao, b kẽe batayo me. B sẽn ta wã, b sõnga neb wʋsg tɩ b bãng a Zeova. La tẽngã neb kẽer sũy yikame, hal tɩ b ra rat n pãb a Poll dãmba. Rẽ kɩtame t’a Poll ne a Tɩmote zoe n looge. B kẽnga tẽns a taab n tɩ moon koɛɛgã.
Kiis a wãn poore, a Poll yeela a Tɩmote t’a lebg n kẽng Tesalonik n tɩ ges saam-biisã sã n keemame. A Tɩmote talla raoodo, n sɩd leb Tesalonik, zĩig ning b sẽn da rat n pãb-bã. Yaa a sẽn nong saam-biisã yĩng la a sẽn sak n kẽngã. A lebg n waa ne koe-noogo. A wa n yeela a Poll tɩ Tesalonik saam-biisã fãa keemame.
A Tɩmote tũu a Poll yʋʋm wʋsg tɩ b moon koɛɛgã. A Poll yeela a sebr a yembr pʋgẽ tɩ yaa a Tɩmote la yẽ tõe n tʋm t’a sõng tigimsã sõma. A Tɩmote ra nonga a Zeova la a nong nebã me.
Fo nonga nebã, n dat n sõng-b tɩ b bãng a Zeova bɩ?— Fo sã n maan woto, fo vɩɩmã na n yɩɩ noog wa a Tɩmote.
KAREM VƐRSE-KÃENSÃ
2 Tɩmote 1:5; 3:15
Tʋʋma 16:1-5; 17:1-10
1 Tesalonik rãmba 3:2-7
Filip rãmba 2:19-22


text:
SAK A 2
Yãmb mii Wẽnnaam sõma bɩ?
1. Bõe yĩng tɩ d segd n tũ Wẽnnaam?
Yaa Wẽnnaam n naan bũmb fãa. A pa tall sɩngre, a pa na n tall saab me ye. (Yɩɩl Sõamyã 90:2) Yẽ n kɩt tɩ b gʋls koe-noodã sẽn be Biiblã pʋgẽ wã. (1 Tɩmote 1:11) Sẽn yaa yẽ la vɩɩmã kõtã, yẽ bal la d segd n pʋʋs la d tũ.—Karm-y Wilgr 4:11.
2. Wẽnnaam yaa wãn-wãna?
Ned nan pa yã Wẽnnaam ye. Bala a bee saasẽ. Ninsaal yaool n pa tõe n yã sẽn be-b saasẽ wã ye. (Zã 1:18; 2 Kibaya 6:27) La a sẽn naan bũmb ninsã kɩtame tɩ d tõe n bãng a sẽn yaa a soaba. Wala makre, d sã n ges tɩɩsã biis la tɩ-puudã, d bãngdame tɩ Wẽnnaam yaa nonglem la yam-kãseng soaba. Saasã la tẽngã sẽn yalem to-to wã me wilgda tõnd t’a yaa pãn-kẽeng soaba.—Karm-y Rom dãmb 1:20.
D sã n karemd Biiblã, d bãngda bũmb wʋsg Wẽnnaam zug n paase. Biiblã wilgda tõnd Wẽnnaam sẽn nonge, la a sẽn kisi, a manesem sẽn yaa to-to ne ninsaalbã, la a sẽn maand to-to yɛl kẽer pʋgẽ.—Karm-y Yɩɩl Sõamyã 103:7-10.
3. Wẽnnaam tara yʋʋr bɩ?
A Zezi yeela woto: ‘Tõnd Ba sẽn be arzãna [bɩ saasẽ], tɩ yãmb yʋʋr yɩ ne waoogre.’ (Matɩe 6:9) Baa ne Wẽnnaam sẽn tar naam yʋy wʋsgã, a tara yʋ-peelle. B sẽn boond a yʋʋrã to-to buud-goam toor-toorã pʋgẽ wã pa yembr ye. Ne moorã, d yetame tɩ “Zeova.” Biiblã wilgame tɩ Wẽnnaam ning “yʋʋr sẽn yaa a Zeova wã . . . bal n ka to dũniyã tɛk fãa.” (Yɩɩl Sõamyã 83:18, MN) Wilgr 19:6 pʋgẽ, b yetame tɩ “Aleluia!” sẽn dat n yeel tɩ pẽg-y-yã a Yah bɩ a Zeova.
Biibl dãmb wʋsg pʋgẽ, b yãka Wẽnnaam yʋ-peellã n ning Zu-soaba, bɩ Wẽnnaam. La bãng-y tɩ b sẽn wa n gʋls Biiblã n sa wã, Wẽnnaam yʋʋrã ra bee a pʋgẽ sẽn na ta zĩis 7000. A Zezi sã n da zãmsd nebã, a wilgd-b-la Wẽnnaam yʋ-peellã.—Karm-y Zã 17:26.
4. Tõnd yell paka a Zeova bɩ?
Namsgã sẽn yaa wʋsgã wilgdame t’a Zeova yaa Wẽnnaam toog sẽn kae ne tõnd bɩ? Kẽer yetame tɩ yaa yẽ n kɩt tɩ d namsdẽ, sẽn na yɩl n mak-d n gese. La woto pa sɩd ye.—Karm-y Zak 1:13.
Wẽnnaam naana ninsaal t’a tõe n yãk a yam. A sẽn pa modgd tõnd tɩ d tũ-a wã pa noom yãmb sɩda? (Zozue 24:15) Yaa neb wʋsg sẽn yãk yam n maand b taabã wẽngã yĩng la namsgã sẽn yaa wʋsgã. Yel-kɛgã sãamda a Zeova sũuri.—Karm-y Sɩngr 6:5, 6.
Tõnd yell paka Wẽnnaam a Zeova. A ratame tɩ d vɩɩmã yɩ noogo. Ka la bilfu, a na n menesa nin-wẽnsã tɩ namsgã sa. Baasgo, a sẽn bas tɩ namsgã ket n beẽ wã tara võore. D na n bãnga rẽ zãmsg a 8 soabã pʋgẽ.—Karm-y 2 Pɩɛɛr 2:9; 3:7, 13.
5. D maanda wãn n yɩ Wẽnnaam zoa?
A Zeova ratame tɩ d pʋʋsd-a, n togsd-a sẽn be-d sũurẽ, tɩ rẽ la d na n paam n yɩ a zoa. Ned kam fãa yell pak-a lame. (Yɩɩl Sõamyã 65:3; 145:18) A kõta sugri. A nee d sẽn modgd n na n maan sẽn tat a yamã, baa d sẽn mi n pa tõogdẽ wã. Dẽnd baa d sẽn yaa koangdbã, d tõe n yɩɩ Wẽnnaam zoa.—Karm-y Yɩɩl Sõamyã 103:12-14; Zak 4:8.
Sẽn yaa a Zeova n kõ-d vɩɩmã, yẽ la d tog n nong n yɩɩda. (Mark 12:30) Yãmb sã n bao n bãng-a n paas la y maan a sẽn datã, y wilgdame tɩ y nong-a lame, rẽ na n kɩtame tɩ y paam a zoodo.—Karm-y 1 Tɩmote 2:4; 1 Zã 5:3.
Y sã n dat n bãng n paase
Koe-noog sẽn yit Wẽnnaam nengẽ!
Wẽnnaam tara yʋʋr bɩ?
Wẽnnaam tara naam yʋy wʋsgo. Wala makre Sẽn-tõe-a-fãa, Naandã la Zu-soaba. La a yʋ-peellã bee sẽn ta naoor 7 000 pĩnd wẽndẽ Biibl-dãmbã pʋsẽ.


text:
Sigri
Lamusa, sigri, 1
Gomd sẽn gom ne sũ-mar wãada kõaba.—Yel. 25:15.
Baa ned sã n togs gomd tɩ yik d sũuri, d sã n leok ne bʋgsem, tõe n kɩtame tɩ ra zãag zĩig ye. (Yel. 15:1) Wala makre, saam-bi-poak n yaa a ye n wubd a kamba, t’a bi-ribl sẽn yaa bi-bɩɩg wa yik n soosd n maand yel-kɛga. Yellã sẽn wa n pukã, saam-bi-poakã zoa a ye n mak n na n bels-a, n yeel woto: “Fo biigã wubr sẽn pa yãk nengã sãamda m sũuri.” Saam-bi-poakã tagsa bilfu, n yaool n yeel woto: “Yaa sɩd t’a yɛlã pa sõma rũndã-rũndã ye. La m ket n sõngd-a lame. Armagedõ poore, d na bãng a wubrã sã n yãka neng bɩ pa yãk nenga.” Saam-bi-poakã sẽn tõog a meng n leok ne bʋgsmã kɩtame tɩ b zoodã pa sãam ye. Sẽn paase, bi-bɩɩgã wʋma a ma wã sẽn yeel bũmb ningã, n bãng t’a ket n tẽedame t’a tõe n toeemame. Rẽ kɩtame t’a lak n bas a tũud-n-ta-wẽnsã. A modgame n wa reeg lisgu. Kaoosg zugẽ, a tɩ tʋma Betɛllẽ wã. Rẽnd d sã n wa sõsd ne d tẽed-n-taasã, d zakã rãmb wall ne neb d sẽn pa mi, d segd n modgame tɩ d goamã “tall bark wakat fãa n tar yamsem noom.”—Kol. 4:6. w15 1/12 3:15, 17
Arzũma, sigri, 2
Bũmb sẽn wẽnd wa zɛlma, n yaa wa bug-witim, . . . n sig ned kam fãa zugu.—Tʋʋ. 2:3.
Karen-biis nins sẽn zĩnd Zeruzalɛm yĩngr doogẽ wã ra pa na n tol n yĩm daar-n-kãng ye. B ned kam fãa zugẽ, bũmb sẽn da wõnd bugum n da be be. A Zeova kɩtame tɩ b tõog n gom gom-zẽna. B ra pa maand sãmb-sãmb ne b sã n paama vʋʋsem sõng zaeebã ye. (Tʋʋ. 2:6-12) La pa sẽn paam-b vʋʋsem sõng zaeebã fãa n yã yel-soalem wa karen-biis 120 wã ye. Neb nins sẽn zĩnd Zeruzalɛm daar-n-kãng n sak n deeg lisgã paama vʋʋsem sõngã zaeeb b lisgã wakate. (Tʋʋ. 2:38) La b pa yã bũmb sẽn wõnd bugum b zutẽ wã ye. Sẽn paase, pa sẽn paam-b vʋʋsem sõng zaeebã fãa rẽnd n yɩ b lisgã sasa ye. Samaari nebã reega lisg tɩ kaoos bilf tɩ b yaool n paam vʋʋsem sõngã zaeebo. (Tʋʋ. 8:14-17) La a Korney ne a zakã rãmb yẽ paama vʋʋsem sõngã zaeeb nand tɩ b reeg lisg menga. A buud ra zɩ n zĩndi, a buud pa le zĩnd me ye.—Tʋʋ. 10:44-48. w16.01 3:3, 5
Sibri, sigri, 3
Mao-y tɩ Sɩɩg-sõng lagem-n-taar zĩndi, laafɩ ning sẽn loe-a yãmb ne taabã yĩnga.—Efɛ. 4:3.
Sẽn paam-b vʋʋsem sõng zaeebã miime tɩ bãmb pa yɩɩd neb a taabã ye. B miime t’a Zeova pa sõngd bãmb ne a vʋʋsem sõngã n yɩɩd wẽn-tũudb a taabã ye. Sẽn paase, b pa tagsd tɩ bãmb tõe n wʋma Biiblã goam võor sõma n yɩɩd neb a taabã ye. B miime me tɩ b pa tar sor n na n yeel ned t’a segd n sɩnga a Zeezi kũumã tẽegr burã wãbre, la divẽ wã yũubu, b sẽn tagsd t’a soabã paama vʋʋsem sõngã zaeeb yĩng ye. B kɩsa sɩd tɩ yaa a Zeova bal n tõe n bool ned t’a wa kẽng saasẽ. Sẽn paam-b vʋʋsem sõng zaeebã pa tagsd tɩ neb a taabã segd n waooga bãmb rẽ yĩng ye. (Efɛ. 1:18, 19; Fili. 2:2, 3) A Zeova sẽn wa n zae-b ne a vʋʋsem sõngã, a pa maan tɩ neb a taabã bãng ye. Rẽnd kiris-ned sã n paam vʋʋsem sõngã zaeeb tɩ neb a taabã pa sak n deeg rẽ zĩig pʋgẽ, pa segd n ling-a ye. A tẽegdame meng tɩ Biiblã yeelame tɩ d pa segd n yɩ tao-tao n tẽ ned sẽn yeel tɩ Wẽnnaam bobl-a-la tʋʋmd ye.—Vẽn. 2:2. w16.01 4:6, 7
Hato, sigri, 4
Wẽnnaam arzegsã, la b yamã ne b bãngrã zulma wʋsgo.—Rom. 11:33.
A Zeova maana yel-soalem n kogl a Abrahaam ne a Saara fãa. (Sɩng. 12:10-20; 20:2-7, 10-12, 17, 18) A Abrahaam sẽn yã rẽ wã kɩtame t’a tẽebã pãng paase. Tõnd me tõe n lebga a Zeova zo-rãmb bɩ? N-ye. La yaa d sẽn na n bao n bãng a Zeova wa a Abrahaam. Rũndã-rũndã, d tõe n karma Biiblã n bãng a Zeova sõma n yɩɩg a Abrahaam menga. Bala, bũmb wʋsg yell la b gom Biiblã pʋgẽ, t’a Abrahaam da pa tõe n bãng ye. (Dãn. 12:4) Biiblã pʋgẽ, goam wʋsg n be be n tõe n sõng-d tɩ d bãng “yĩngr la tẽng naandã” sõma, la sõng-d tɩ d nong-a la d nand-a. (Sɩng. 14:22) Rẽ na n kɩtame tɩ d tũud a noyã. D sã n sakd Wẽnnaam, d na n nee rẽ sẽn nafd-d to-to wã. D na n yãame t’a saglsã tũub kogend-d lame, la t’a ningd-d-la bark la a kengd d raoodo. D na n bãngame tɩ ned sã n tũud a Zeova ne a sũur fãa, a vɩɩmã tara barka, t’a yam gãe bãane, t’a sũur noome. (Yɩɩn. 34:9; Yel. 10:22) D sã n bãngd a Zeova n paasdẽ, la d yãt a sẽn ningd-d bark to-to wã, d tẽebã pãng na n paasdame, tɩ tõnd ne yẽ zoodã pãng me paasdẽ. w16.02 1:7, 8
Tẽne, sigri, 5
Bãmb sõnga b tʋmtʋmd a Israyɛlle . . . , wa b sẽn dag n yeel tõnd yaab-rãmbã.—Luk 1:54, 55.
D sã n karem gom-kãense, d yãtame t’a ra mii Gʋlsg Sõamyã sõma. Bõe yĩng tɩ d yet woto? Bala, a goam kẽer wõnda goam nins no-rɛɛs a Sãmwɛll ma a Ann sẽn pʋʋs a Zeova n togsã. (1 Sãm. 2:1-10) Neb n maag b yĩng n karem a Maari goamã, n wilg tɩ yaa na maan vɛrse-rãmb pisi goam la a sẽn lebs n togsã. Vẽenega, a Maari ra nong n gomda bũmb nins a sẽn bãng a zoa a Zeova zugã yelle. B tõe n wa kõo tõnd me tʋʋmd a Zeova sẽn dat tɩ d tʋme, tɩ d tagsdẽ tɩ na n yɩɩ toogo. Sã n wa yaa woto bɩ d rɩk a Maari togs-n-taare, n sik d meng n sak tʋʋmdã, la d kɩs sɩd t’a Zeova na n sõng-d lame. D leb n tõe n dɩka a Maari togs-n-taare, n maagd d yĩng n kelgd bũmb nins d sẽn wʋmd a Zeova la a raabã zugã, la d bʋgsd d sẽn bãngd bũmb ninsã zutu. Sẽn paase, d tõe n gomda rẽ yell ne neb a taabã.—Yɩɩn. 77:12, 13; Luk 8:18; Rom. 10:15. w16.02 2:17, 18
Talaato, sigri, 6
Ãnda n be yãmb sʋkã n dat n me gãosgo, n ka reng n zĩnd n geel ligd ning fãa a sẽn tog n yiis tʋʋmdã yĩnga, n bãng a sã n tara sẽn sek tɩ me-a n sa?—Luk 14:28.
Yʋʋmd fãa kom-bɩɩs tusa n deegd lisgu. (Koɛ. 12:1) Bi-bɩɩg sã n yãk yam n dat n deeg lisgu, a roagdbã ne kãsem-dãmbã tʋll n bãnga sã n sɩd yaa yẽ mengã raabo, la a sã n sɩd wʋmda lisgã reegr sẽn dat n yɛɛlga. Ned sã n wa rɩk a meng n kõ Wẽnnaam a Zeova la a reeg lisgu, a sɩnga vɩɩm buud sẽn na n kɩt t’a paam a Zeova barka, la a Sʋɩtãan na n maka a soabã sãoong me. (Yel. 10:22; 1 Pɩy. 5:8) Yaa rẽ yĩng la kiris-nebã sẽn maagd b yĩng n sõng b kambã tɩ b bãng lebg Kirisã karen-biig sẽn dat n yɛɛlgã. Kom-bɩɩs sã n be tiging pʋgẽ tɩ b roagdbã pa kiris-neba, kãsem-dãmbã sõngd-b lame tɩ b bãng rɩk f meng n kõ Wẽnnaamã la lisgã reegr sẽn dat n yɛɛlga. (Luk 14:27-30.) Ned sã n dat n me roogo, a segd n deng n zĩnd n magame n ges a sã n na n tõogame. Woto me, ned sã n dat n tũ a Zeova ne a sũur fãa hal tɩ saabã “wakat ta,” rẽnda a segl a meng sõma.—Mat. 24:13. w16.03 1:1, 2
Arba, sigri, 7
Wẽnnaam ka tũusd neb ye. ned ning fãa, sẽn yaa buud ning fãa sẽn zoet Wẽnnaam la a maand tɩrlem, yẽnda soab tata bãmb yam.—Tʋʋ. 10:34, 35.
Yɩɩ bu-yɛng neb la Wẽnnaam ra kõ a tõogã, rat n yeel tɩ Israyɛll buudã. La Israyɛll sẽn yaa Wẽnnaam dẽndã neb yaa buud toor-toor neba. A Moyiiz tõogã sẽn da gʋls kug zutã ra wilgda Israyɛll nebã sẽn segd n zã b mens to-to kãabg tẽngã pʋgẽ. La sã n yaa ne Israyɛll sẽn yaa Wẽnnaam dẽndã, “Kiris tõogã” sẽn naag ne saglsã gʋlsa b sũyã pʋsẽ. “Kiris tõogã” nafda kiris-nebã fãa, bala a wilgda b sẽn segd n zã b mens to-to dũniyã gill zugu. (Gal. 6:2) A Zeova kɩtame t’a Zeezi wilgd Israyɛll sẽn yaa Wẽnnaam dẽndã neb sore, tɩ nafd-b wʋsgo. Nand tɩ Wẽnnaam maan kaool-paalgã ne nin-kãense, a Zeezi kõ-b-la noy a yiib sẽn tar yõod wʋsgo. A yembr n gomd koe-moonegã yelle, t’a to wã wilgd b sẽn segd n zã b mens to-to, la b manesem sẽn segd n yɩ to-to ne b tẽed-n-taasã. La no-kãensã yaa kiris-nebã fãa yĩnga. Rẽnd sẽn saagd-b n na n kẽng saasẽ wã, la b rãmb nins sẽn saagd n na n vɩɩmd wakat sẽn kõn sa tẽngã zugã fãa segd n saka no-kãense. w16.03 4:10, 11
Lamusa, sigri, 8
Bɩ y waoog taaba.—Rom 12:10.
Rũndã-rũndã, kãsem-soab sã n dat n sõng ned t’a minim paase, a segd n deng n yõga zood ne a soabã. Bũmb ning kãsem-soab sẽn tõe n maanã bee ne b tẽngã minimdu, la bãmb mensã yɛl sẽn yaa to-to wã. La baa y sẽn vɩ tẽng ning fãa pʋgẽ, y sẽn yaa kãsem-soab n pa tar sẽka, y sã n modg n bao sẽk n sõs ne ned y sẽn dat n sõnge, a na n bãngame tɩ y nand-a lame. Vẽenega, ned ning y sẽn dat n sõngã sã n neẽ tɩ y nong-a lame n dat a neere, na n yɩ-a-la noogo. Karen-saam-sõng segd n nonga neb zãmsgo, la a segd n nonga neb nins a sẽn zãmsdã me. (Ges-y Zã 5:20.) Bõe yĩng tɩ rẽ tar yõodo? Yaa tɩ ned sã n neẽ tɩ y rata a neere, a na n sakame tɩ y sõng-a t’a minimã paase. Woto wã, yãmb a kãsem-dãmbã, ra yɩ y tẽed-n-taasã karen-saam-dãmb bal ye. Yɩ-y b zo-rãmb me.—Yel. 18:24; Zã 15:15. w15 1/4 1:19, 20
Arzũma, sigri, 9
Zu-soabã kɩtame tɩ wãood yõk rĩmã. La yẽ baoo roog toor n kẽ.—2 Rĩm 15:5.
Biiblã wilga a Zeova sẽn sɩbg rĩm a Azaria bɩ a Oziasã võore. La wakat ninga, Biiblã pa wilgd yɛlã vẽeneg ye. (2 Rĩm 15:7, 32; 2 Kib. 26:3-5, 16-21) Sã n wa yaa woto, y maanda wãna? Y na n sãama y sũuri, n tagsdẽ t’a Zeova sẽn maanã pa zems bɩ, bɩ y na n tẽegame tɩ Biiblã tara kibay wʋsg sẽn wilgd t’a Zeova maanda tɩrg wakat fãa? (Tõo. 32:4) Y sã n bãng a Zeova sõma, y na n maneg n nong-a lame la y kɩs-a sɩda. Woto na n kɩtame tɩ y sã n karem kibar sẽn wilgd bũmb a sẽn maane, y pa na n baoodẽ tɩ b wilg a sẽn maan dẽ wã võor vẽeneg tɩ y yaool n tẽ t’a sẽn maanã yaa tɩrg ye. Y sã n karemd Biiblã la y bʋgsd y sẽn karemdã zugu, y na n kɩsa sɩd t’a Zeova yaa y zoa, tɩ y zoodã pãng paasdẽ me.—Yɩɩl 77:13, 14. w15 1/4 3:8, 10
Sibri, sigri, 10
Bãmb malɛk-rãmbã, pãn-kãsems rãmb sẽn sakd bãmb noor la b kelgd bãmb goama, bɩ y kõ Zu-soabã waoogre.—Yɩɩl 103:20.
Biiblã yeelame tɩ malɛgsã yaa ‘pãn-kãsems rãmba.’ B yamã la b pãngã yɩɩda ninsaalbã. Yaa vẽeneg tɩ malɛgs nins sẽn sakd Wẽnnaam sẽn maand bũmb nins ne b pãngã yaa a nin-buiidã nafr yĩnga. Wala makre, Asiiri tãb-biis n da wa n na n zab ne Israyɛll nebã, tɩ malɛk kʋ bãmb 185000 yʋn-yɛng bala. Ninsaal ka tõe n maan woto ye. A buud maaneg yaa toog ne tãb-biis wʋsg menga. (2 Rĩm 19:35) Daar a to me, b yõka a Zezi tʋm-tʋmdb n pag roogo, tɩ malɛk maan yel-solemd n yiis-ba. Baa bãens roogã gũudb sẽn da yas noorẽ wã, malɛkã paka roogã, n yiis tʋm-tʋmdbã, la a lebg n pag tɩ b pa bãng ye. (Tʋʋ. 5:18-23) La a Sʋɩtãan yẽ tara a pãngã n maand sẽn yaa wẽnga. A yaa pãn-kãseng soab me. Biiblã boond-a lame tɩ ‘dũniyã naaba.’—Zã 12:31. w15 1/5 1:5, 6
Hato, sigri, 11
Bɩ yãmb ned ba a ye sũur da yɩ kɛgeng yel-wẽnã belgr yĩng ye.—Heb. 3:13.
D kẽe kãadem tɩ d pa kẽ me, d segd n modga wʋsg sẽn na yɩl n zãag d meng ne yoobo. La rẽ pa nana ye. Wala makre, y sã n yaa bi-bɩɩga, tõe tɩ y wʋmda y karen-bi-taasã sẽn gomd bãmb sẽn kẽed ne neb nins b sẽn dat yelle, n wukd b mens rẽ yĩnga. Tõe tɩ b toonda taab mesaaz-rãmb sẽn nekd pag ne rao lageng tʋlsem, wall fot-rãmb sẽn wilgd yoob yɛl ne b portaabl-dãmbã. Tẽns kẽer pʋsẽ, ned sã n maan woto, a sẽn segd ne sɩbgr ningã yaa a ye ne ned sẽn toond a taab fot-rãmba, wall filim-dãmb sẽn wilgd yoob yɛl tɩ yaa kamb n be be. Biiblã yeela woto: “Ned ning sẽn maand yoobo, a sãamda a meng yĩnga.” (1 Kor. 6:18) Taoor bãasã namsda neb wʋsgo, la b kʋ kẽer menga. B sõsa ne kom-bɩɩs sẽn pa kẽ kãadem n yaool n mi pag wall raoa, tɩ b wʋsgã yeel tɩ b sũur pa noom ne bũmb ning b sẽn maanã ye. Filim-dãmbã pʋsẽ, b mi n wilgda yɛlã tɩ yaa wa d sã n kɩɩs Wẽnnaam noyã, pa na n wa ne yell ye. Ned sã n tẽed rẽ, a tõe n lʋɩɩ “yel-wẽnã belgr” sẽn yaa bẽdgã pʋgẽ nana-nana. w15 1/5 2:14.
Tẽne, sigri, 12
Sẽn-ka-to . . . maanda zɩ-beoog rãmbã ne nin-wẽnsã neere.—Luk 6:35.
A Zezi rɩka a Ba wã togs-n-taar n maand nebã buud fãa neere. Bõe la a Zezi maan tɩ sõng-a t’a maan nebã neere? A ra rengd n tagsa a no-goamã la a manesmã sẽn tõe n maan neb a taabã bũmb ningã zugu. Wala makre, daar a ye, pag sẽn da yaa yel-wẽn-maand n wa a Zezi nengẽ. A ra yãbdame t’a nintãmã madgd a Zezi naoã. A Zezi bãngame tɩ pagã sũur sãama ne a yel-wẽnã, t’a tek yam n kot sugri. A bãngame me t’a sã n pa bʋk a meng n gom ne-a, a sũurã na n maneg n sãamame. Rẽ n so t’a pẽg-a a sẽn maan bũmb ningã yĩnga, la a kõ-a sugri. Fariziẽ a ye n zĩnd be t’a sũur pa yɩ noog ne yellã ye. La a Zezi bʋka a meng n gom ne yẽ me. (Luk 7:36-48) Wãn to la d tõe n dɩk Wẽnnaam togs-n-taar n maan d taabã neere? Tʋm-tʋmd a Poll yeela woto: “Zu-soabã tʋm-tʋmd ka tog n maan zabr ye. A tog n yɩɩ sũ-bʋgsem soab ne nebã fãa.” (2 Tɩm. 2:24) D sã n ningd d meng d taabã zĩigẽ, la d mamsd d no-goamã sẽn tõe n maan-b bũmb ningã, d na n bãnga d sẽn tõe n gom to-to, la d sẽn tõe n maan bũmb ninga, tɩ wilg tɩ d rɩka a Zeova togs-n-taare.—Yel. 15:28. w15 1/5 4:8, 9
Talaato, sigri, 13
Fo sã n tõe n sõng f yaka, bɩ f sõng-a la f ra zãgs ye.—Yel. 3:27.
D tẽed-n-taag sã n wa tar zu-loɛɛga, d tõe n maana bũmb takɩ n sõng-a, n bels-a la d keng a raoodo. (Yel. 18:24) Wala makre, sabab-wẽng sã n mi n maane, d tõe n sõnga d tẽed-n-taas nins sẽn be yellã pʋgẽ wã. Saam-bi-poak a ye sẽn yaa pʋg-kõor paama sõngr a woto buudu. Sob-kãseng n sãam a roogã, t’a tẽed-n-taasã sõng-a n manege. A yeelame tɩ yẽ sẽn paam n be a Zeova siglgã pʋgẽ wã noom-a-la hal wʋsgo. Pa b sẽn sõng-a ne a roogã yĩng bal ye. Sẽn yɩɩd fãa, yaa b sẽn keng a tẽebã yĩnga. Sa-kãseng n da sãam saam-bi-poak sẽn pa kẽ kãadem doogo, t’a pa mi a sẽn maandg ye. Saam-biisã tɩ sõng-a lame n maneg a roogã. Rẽ poore, a yeela woto: “Mam pa tol n tõe n bilg m sũurã sẽn noom to-to wã ye.” A paasame tɩ yẽ sẽn tõe bal yaa a pʋʋs a Zeova barka. Vẽenega, d sẽn paam n tar saam-biis sẽn wilgd tɩ b taabã yell sɩd pak-b lame wã noom-d lame. La sẽn noom-d n yɩɩd yaa d sẽn mi t’a Zeova la a Zezi Kirist geta d yellã. w15 1/6 1:17
Arba, sigri, 14
Sagl pʋg-yãans wa f ma rãmba, la f sagl pʋg-bi ne sõmblem fãa wa f tãopa.—1 Tɩm. 5:2.
Biiblã tara sagls sẽn wilgd pag ne rao sẽn segd n zã b mens to-to wã. Sagl-kãens wilgda vẽeneg tɩ d pa segd n tall rolemd manesem ye. Neb kẽer tagsdame tɩ pag ne rao sã n nagd ne taab ne nin wall ne manesem a taab n yaool n pa sɩɩsd to, pa wẽng ye. La neb a yiib sã n tar rolemd manesem ne taaba, tõe n waa ne tʋls-wẽnse, tɩ wa baas ne yoobo. A buud zĩnda pĩnda, n tõe n zĩnd rũndã me. A Zozɛf kõo tõnd mak-sõng zĩ-kãng wɛɛngẽ. A Potifaar pagã sẽn wa n dat t’a gãand-a wã, a pa sak ye. Baa pagã sẽn kell n pẽdg-a daar fãa wã, a pa sak n “pẽneg-a ye.” (Sɩng. 39:7, 8, 10) A Zozɛf kell n zãgsa a rolemdã fasɩ. A sẽn maan woto wã, a zãaga a meng ne tʋls-wẽnse. w15 1/6 3:10, 11
Lamusa, sigri, 15
Bɩ y kõ tõnd sugr tõnd beegrã yĩnga, a wa tõnd me sẽn kõt d bɛɛgdbã sugrã.—Mat. 6:12.
A Zeova pa rat tɩ d tagsd tõnd ne yẽ zoodã yell bal ye. A ratame tɩ d wilgdẽ tɩ yẽ ne tõnd tẽed-n-taasã zoodã me yell paka tõndo. Rẽ n so tɩ d tẽed-n-taag sã n wa beeg-do, d na n yɩɩ tao-tao n kõ-a sugri. Naoor wʋsgo, yaa kong-bõonese, la d sã n kõt d tẽed-n-taasã sugri, d wilgdame tɩ d nong-b lame. Sẽn paase, d wilgdame tɩ d sũur yaa noog ne a Zeova sẽn yaa sug-kõatã. (Ef. 4:32) La d sẽn yaa neb sẽn pa zems zãngã, ned tõe n wa beeg-d lame, tɩ kaoos tɩ d sũurã ket n pa sigd ye. (Maan. 19:18) D sã n dɩk yellã n togs neb a taaba, kẽer tõe n kẽe tõnd tɩ wa ne welsg tigingã pʋgẽ. D sã n pa bao n maneg yellã, wilgdame tɩ d sũur pa noom ne Wẽnnaam sẽn yaa nimbãan-zoɛtã, la ne a Zezi sẽn ki tɩ yɩ maoongã ye. D sã n pa sug-kõatba, d Ba a Zeova pa na n le wa tikd a Biigã maoongã zug n kõt-d sugr ye. (Mat. 18:35) A Zezi sẽn wilg a karen-biisã b sẽn segd n pʋʋs to-to wã poore, a goma rẽ yelle. (Mat. 6:14, 15) Sẽn na n baase, d sã n dat Wẽnnaam sugrã, d segd n modgame n da wa minim n maand yel-wẽn-kãseng ye.—1 Zã 3:4, 6. w15 1/6 5:9-11
Arzũma, sigri, 16
Rĩm nonga tʋmtʋmd sẽn tar gũus-m-menga.—Yel. 14:35.
A Zeova sẽn kõ tõnd sor tɩ d tõe n sõng tɩ neb wʋsg paam bark a tũudmã pʋgẽ wã yaa zu-zẽkre. La wãn to la d tõe n maan dẽ? Yaa d sẽn na n moond Rĩungã koɛɛgã ne yẽesem, n sõngd nebã sẽn na yɩl tɩ b lebg a Zeezi karen-biisi. D sã n sõng ned t’a wa tõog n dɩk a meng n kõ Wẽnnaam fãa, d sõngame tɩ neb nins sẽn paamd bark Wẽnnaam tũudmã pʋgẽ wã sõor paase. (Eza. 26:15; 54:2) Bũmb a to d sẽn segd n maan yaa d sẽn na n bɩɩsd zʋg-sõma, n manegd n dɩkd Kirisã togs-n-taare. Rẽ na n kɩtame tɩ yɩng rãmbã neẽ tɩ sẽn tũud-b a Zeova wã paamda bark wʋsgo. Naoor wʋsgo, pa tõnd sẽn mi Biiblã sẽn yet bũmb ningã la ned na n yã n yãk yam n wa a Zeova siglgã pʋgẽ, n wa rɩk a meng n kõ a Zeova n lebg kiris-ned ye. Wae n yaa tõnd pʋ-peelmã, n paas laafɩ sẽn be d sʋkã n noom nebã n yɩɩda. A Zeova ne a Zeezi sã n get tõnd sẽn zemsd taab hal tɩ yaa wa d vɩɩ arzãn pʋgẽ wã, b sũy yaa noogo. D sẽn sõngd sẽn na yɩl tɩ ket n yaa wa d vɩɩ arzãn pʋgẽ wã kõt-d-la sũ-noogo. La sũ-noog sẽn yɩɩd rẽ la d na n paam ka la bilfu. D sã n wa naag taab n tʋmdẽ sẽn na yɩl tɩ tẽngã tõr lebg arzãna, d na n paama sũ-no-kãsenga. w15 1/7 1:18-20
Sibri, sigri, 17
Yãmb na n lebga wa Wẽnnaam n mi sõama ne wẽng n bake.—Sɩng. 3:5.
A Zeova basa weer tɩ tõnd ned kam fãa tõe n yãk a sã n na n zĩnda yẽ poorẽ, bɩ a na n zĩnda a Sʋɩtãan poorẽ. La yãmb na n zĩnda ãnda poorẽ? Y sakda a Zeova noyã, n kɩs sɩd t’a sẽn dɩt a naamã to-to wã la sõma bɩ, bɩ y maanda yãmb mengã sẽn tagsd tɩ yaa sõma? Y kɩsa sɩd t’a Zeova Rĩungã bal n tõe n wa ne ninsaalbã zu-loeesã tɩɩm bɩ, bɩ y tagsdame tɩ ninsaal tõe n sooga a meng tɩ zemse? Wala makre, ned sã n sok yãmb n dat n bãng y tagsg sẽn yaa a soab ne politik siglg ning tʋm-tʋmdɩ, pa rẽ bɩ a rat n bãng y tagsg sẽn yaa a soab ne neb sẽn maan sull n dat tɩ tẽngã rãmb toeem yɛl kẽere, y na n leokame tɩ bõe? Tõe tɩ nin-kãens yaa pʋ-peelem dãmb n dat nebã neere. La d miime tɩ yaa Wẽnnaam Rĩungã bal n tõe n welg ninsaalbã zu-loeesã fãa, la a kɩt tɩ wẽgb buud fãa sa. Sẽn paase, d sakdame t’a Zeova wilgd tõnd sor tigingã pʋgẽ, n pa maand yɛlã wa d sẽn tagsd bal ye. Yaa rẽ yĩng la zems-n-taar sẽn be tigingã pʋgẽ wã. w15 1/7 3:7, 8
Hato, sigri, 18
Mam na n tagsa y tʋʋm-kãsemsã yelle.—Yɩɩn. 77:13.
D sã n maag d yĩng n ges bũmb nins a Zeova sẽn naanã, d yãtame t’a sɩd nong-d lame. (Rom. 1:20) Wala makre, a Zeova sẽn naan tẽngã to-to wã pa sẽn na yɩl tɩ d vɩɩmd a zug bal ye. A naana bũmb toor-toor n dat tɩ d vɩɩmã yɩ noogo. A miime tɩ rɩɩb yaa tɩlɛ ne-do, la a naana bõn-dɩtl buud toor-toore, n dat tɩ d sã n wa rɩtẽ bɩ d sũur noome. (Koɛ. 9:7) A Zeova naana tõnd tɩ d tõe n tʋm tʋʋmd sẽn tar yõodo, la sẽn kõt-d sũ-noogo. (Koɛ. 2:24) Hal sɩngrẽ wã, a raabã yaa tɩ ninsaalbã rog kamba, n fɩɩg n pid dũniyã, la b soog zĩmã, bõn-yɩgdɩ wã, la bũmb nins fãa sẽn vɩ tẽngã zugã. (Sɩng. 1:26-28) Sẽn paase, a naana tõnd tɩ d tõe n dɩk a togs-n-taare, n bɩɩs zʋg-sõma.—Efɛ. 5:1. w15 1/8 1:4, 5
Tẽne, sigri, 19
Gũus-y y mens tɩ rɩ-n-tɩk wall rã-tɩgre, la vɩɩmã yɛl yɩɩr da wa zɩsg yãmb sũyã ye, la tɩ ra-kãng ra wa n ling yãmb wa zĩm-gãmbre.—Luk 21:34, 35.
Dũniyã yɛl sẽn yaa to-to wã wilgdame tɩ Biiblã bãngr-gomd n pidsdi, la tɩ dũni-kãngã sɛɛbã ta n saame. D gũuda wakat ning “yɩɩl piigã” ne “rũngã” sẽn na n wẽneg n zab ne Babilond kãsengã sẽn yaa ziri tũudmã, n sãam-a wã. (Vẽn. 17:16) D tẽeg tɩ yaa Wẽnnaam n na n ning a raabã ‘bãmb sũyã pʋsẽ’ tɩ b maan woto, la tɩ rẽ tõe n yɩɩ zĩig pʋgẽ. (Vẽn. 17:17) A Sʋɩtãan dũniyã sɛɛb sɩd keta bilfu. Rẽ n so tɩ d segd n tũ a Zeezi saglgã sẽn be rũndã vɛrse wã pʋgẽ wã. (Vẽn. 16:15) Bɩ d kell n gũ, la d wɩng ne a Zeova tʋʋmdã, n kɩs sɩd t’a sõngda “neb nins sẽn tẽed bãmbã.”—Eza. 64:3, Wẽnnaam Sebre, 1983. w15 1/8 2:17
Talaato, sigri, 20
Ned ningã fãa sẽn maand-a Wẽnnaam daabo, ada soab n yaa mam ma-bi-raoogo, la m ma-bi-poaka, la m ma.—Mark 3:35.
Baa d sẽn dat n maan nebã buud fãa neerã, d pa segd n lebg ned sẽn pa tũud a Zeova noyã zoa ye. Wala makre, a Zeova Kaset soab sẽn pa kẽ kãadem sã n bao ned sẽn pa rɩk a meng n kõ Wẽnnaam rolemdo, wall ned a woto n do-a t’a sake, pa zems ye. Paam n ta a Zeova yam tara yõod n yɩɩd bao n ta neb nins sẽn pa nong-a wã yam. Yaa neb nins sẽn maand Wẽnnaam daabã zood bal la d segd n bao. Ned sã n tar tũud-n-ta-wẽnse, a na n paama zu-loeese. Bũmb ning sẽn paam Israyɛll nebã wilgda rẽ. (Yik. 23:24, 25; Yɩɩn. 106:35-39) B sẽn pa sak Wẽnnaamã yĩnga, kaoosg zugẽ, a Zeezi yeel-b-la woto: “Gese, b na n basa y roogã vɩʋʋg ne-yã.” (Mat. 23:38) Sɩd me, a Zeova wa n daaga Israyɛll buudã n bas tɩ b pa le yaa buud a sẽn so ye. A yãka kiris-nebã tɩ b lebg a bu-paalga.—Tʋʋ. 2:1-4. w15 1/8 4:7, 8
Arba, sigri, 21
Koɛɛg ning mam sẽn togsã, yaa tɩ nonglem na zĩnd sũur sẽn yaa sõma pʋgẽ, la paam sũur-kaset sõma.—1 Tɩm. 1:5, Wẽnnaam Sebre, 1983.
Wẽnnaam a Zeova naana ninsaalbã tɩ b tõe n yãk b toorẽ yam. A kõ-d-la bũmb sẽn sõngd-d zĩ-kãng wɛɛngẽ. Bõn-kãng la b sẽn boond tɩ sũur-kasetã. Yaa sũur-kasetã n kɩt tɩ ninsaal fãa tõe n bãng sõma ne wẽng n bakã. D sũur-kasetã sã n yaa sõma, a tõe n sõng-d lame tɩ d maan neere, la d zãag d meng ne wẽnga. A Zeova sẽn kõ tõnd sũur-kasetã wilgdame t’a nonga tõndo, la t’a ratame tɩ d fãa maan neere. Rũndã-rũndã, baa neb sẽn pa mi Biiblã noy n maand sẽn yaa tɩrga, la b kis wẽnga. (Rom. 2:14, 15) Bõe yĩnga? Yaa b sẽn tar sũur-kasetã yĩnga. B sã n dat n maan wẽnga, b sũur-kasetã yet-b lame tɩ pa sõma, tɩ b base. Ninsaal sã n da pa tar sũur-kaseto, y pa tagsd tɩ dũniyã na n maneg n yɩ wẽng sɩda? D sũur pa segd n yɩ noog ne Wẽnnaam sẽn kõ ninsaal sũur-kasetã sɩda? w15 1/9 2:1, 2
Lamusa, sigri, 22
Ges-y nonglem ninga d ba wã sẽn nong tõndã!—1 Zã 3:1.
Tʋm-tʋmd a Zã sagla kiris-nebã tɩ b tagsd a Zeova sẽn nong tõnd to-to wã yelle. D sã n bʋgsd a Zeova sẽn nong tõnd to-to wã zugu, la bũmb nins a sẽn maan tɩ wilgdẽ t’a nonga tõndã, tõnd ne yẽ zoodã pãng na n paasdame. La neb kẽer pa tagsd tɩ Wẽnnaam nonga ninsaalbã ye. Sã n yaa ne bãmba, d segd n zoee Wẽnnaam la d sak-a bala. B sẽn zãms sãnda bũmb wʋsg sẽn pa sɩd Wẽnnaam zugã kɩtame tɩ b tagsdẽ t’a yaa toolem soaba, la tɩ ned pa tõe n nong-a ye. La neb n be n tẽed tɩ Wẽnnaam nonga ninsaalbã fãa, la tɩ rẽ pa be ne b manesem wall b tʋm-tʋmdɩ ye. La yãmb sẽn zãms Biiblã, y bãngame t’a Zeova yaa nonglem, la tɩ yaa a sẽn nong tõndã yĩng la a sẽn tʋm a Bi-riblã t’a wa ki tɩ yɩ maoong tõnd yĩngã.—Zã 3:16; 1 Zã 4:8. w15 1/9 4:1, 2
Arzũma, sigri, 23
Sɩbgr buud . . . yaa sũ-sãanga.—Ebre. 12:11.
A Poll sẽn yeel woto wã, pa rat n yeel tɩ kiblg yõod pa waoog ye. Bala, a paasame: “Kaoosg pʋgẽ, a womda tɩrlem biis sẽn wat ne laafɩ neb nins sẽn paam remsgã yĩnga.” A Zeova sã n wa kibl-du, d sã n nong-a d pa na n yẽgem wall d yik d sũur ye. Rũndã-rũndã, nebã wʋsg sẽn yaa rat-m-ye rãmb la wilg-m-mens rãmbã pa rat n wʋm tɩ b gomd sagls la kiblg yell ye. B pʋd n pa rat tɩ ned sagl-b ye. Sã n pa wa n yaa tɩlɛ, b pa sakd saglg ye. La d pa segd n yɩ wa nin-kãens ye. Biiblã sagenda kiris-nebã tɩ b ‘ra yɩ wa dũni-kãngã nebã,’ la tɩ b bao n bãng Wẽnnaam daabã sẽn zems zãngã n tũ. (Rom. 12:2) A Zeova tũnugda ne a siglgã n kõt tõnd sagls d vɩɩmã nens wʋsg pʋsẽ. Wala makre, b wilgd-d-la pagbã ne rapã manesem sẽn segd n yɩ to-to ne taaba, d sẽn tõe n yõg zood ne neb nins buud tɩ naf-do, la d sẽn segd n maan to-to pemsmã kokr wɛɛngẽ. D sã n sakd a Zeova saglsã, n sakd n toeemd sẽn na yɩl n ta a yam, d wilgdame tɩ d sũur nooma ne a sẽn wilgd-d sorã, la tɩ d sɩd nong-a lame.—Zã 14:31; Rom. 6:17. w15 1/9 5:13, 15
Sibri, sigri, 24
Sõng-y-ma, tɩ m tẽebã paoodame.—Mark 9:24.
Sã n pa tũ ne Wẽnnaam sõngre, d pa tõe n paam tẽeb sẽn tar pãng ye. Tẽeb naaga zʋg-sõma nins vʋʋsem sõngã sẽn kɩtd tɩ ned tallã sʋka. (Gal. 5:22, Wẽnnaam Sebre, 1983) Rẽnd yɩta sõma tɩ d tũ a Zeezi saglgã, n pʋʋsd Wẽnnaam n kot a vʋʋsem sõngã. A Zeezi yeelame tɩ d sã n pʋʋs n kos vʋʋsem sõngã, a Zeova na n kõ-d lame. (Luk 11:13) D sã n tõog n paas d tẽebã pãnga, d segd n modgame t’a kell n tall pãnga. D tõe n dɩka d tẽebã n mak ne bugum. D sã n yõgen bugum, bugmã tõe n yõkame n dɩt ne pãnga. La d sã n pa paasd raado, bugmã wat n kiime, n lebg tompɛglem. La d sã n ningd raado, bugmã na n ket n dɩtame. Yaa woto me ne tõnd tẽebã. D sã n karemd Biiblã la d zãmsd-a daar fãa, d na n maneg n nonga Biiblã, tɩ d sẽn nong a Zeova to-to wã me paasdẽ. Rẽ na n kɩtame tɩ d tẽebã kell n tall pãnga. w15 1/10 2:6, 7
Hato, sigri, 25
Mam na n bʋgsa yãmb tʋʋmdã fãa zugu.—Yɩɩn. 77:12, MN.
Siãnsã bãngdb vaeesame n mik tɩ ned sã n zẽk a koɛɛg n karem sebre, a pa yĩmd bũmb ning a sẽn karmã nana ye. Tõnd Naandã mii rẽ. Yaa woto yĩng la a sẽn da yeel a Zozoe t’a ‘karemd’ tõogã sebrã. Ebre wã gom-bil ning b sẽn lebg ka tɩ ‘karmã’ rat n yeelame me tɩ ‘karem tɩ yi.’ (Zoz. 1:8) Y sã n zẽkd y koɛɛg n karemd Biiblã, na n sõng-y lame tɩ y tags y sẽn karemdã yell neere. Na n sõng-y lame me tɩ ra yĩm y sẽn karmã ye. Yaa sɩd tɩ sebr kareng pa baood modgr wʋsg ye. La d sã n dat n bʋgs bũmb ning d sẽn karemdã zugu, d segd n modgame tɩ d yamã ra yuus ye. Tõnd sẽn yaa neb sẽn pa zems zãngã, d yamã wae n bee bũmb nins maaneg sẽn pa toogã. Rẽnd d sã n dat n bʋgse, d segd n baoo wakat d sẽn vʋʋs sõma, tɩ yaams kaẽ ye. Yɩta sõma me tɩ d bao zĩig bʋrg sẽn ka be, tɩ bũmb sẽn tõe n tiis-d me ka be ye. Yɩɩn-gʋlsd a Davɩɩd ra wae n bʋgsda yʋngo, a sẽn wat n gãe a gãagẽ tɩ gõeem pa tar-a. (Yɩɩn. 63:7) A Zeezi meng sẽn da yaa ned sẽn zems zãngã ra mi n baoo zĩig bʋrg sẽn ka be, n bʋgs la a pʋʋse.—Luk 6:12. w15 1/10 4:4, 6, 7
Tẽne, sigri, 26
Bãmb mengã mii bũmb ning sẽn be ninsaal pʋgẽ.—Zã 2:25.
Daar a yembre, neb n wa a Zeezi nengẽ Galile soolmẽ wã, n maan wa b rat n lebga a karen-biisi. (Zã 6:22-24) La a bãngame tɩ yaa rɩɩb la nin-kãensã rat lakae, pa a zãmsgã la b rat n kelg ye. A sẽn bãng rẽ wã, a rems-b lame, la a maag a yĩng n wilg-b b sẽn segd n maanega. (Zã 6:25-27) Yaa sɩd tɩ d pa tõe n bãng bũmb ning sẽn be ned sũurẽ ye, la d tõe n talla yam. Wala makre, roagdbã tõe n bao n bãnga b kambã tagsg sẽn yaa to-to ne koɛɛgã moonego. Koe-moonegã sasa, roagdb kẽer mi n baoo zĩig n yaas n vʋʋse, la b bao rɩɩb bilf wall bũmb a to n kõ b kambã. Y sã n maanda woto, y tõe n soka y menga: ‘Mam biigã nonga koɛɛgã mooneg bɩ, bɩ yaa vʋʋsgã wakat la a nong n yɩɩda?’ Y sã n mik tɩ y biigã pa nong koe-moonegã wʋsgo, y tõe n tʋma ne yam n kɩt t’a yamã kẽ koɛɛgã moonego. Wala makre, y tõe n kõ-a-la seb-vãad t’a kõt kɛlgdba, wall y sõng-a t’a segl vɛrse n karme. Rẽ na n kɩtame t’a neẽ t’a kẽesda a toog koe-moonegã pʋgẽ. w15 1/11 1:10, 11
Talaato, sigri, 27
Dẽenem bũmba fãa loogame.—Vẽn. 21:4.
Wakat fãa, tõnd Wẽnnaamã sẽn yaa nonglmã maanda sẽn nafd sẽn tũud-b yẽ wã. Biiblã yetame: “Wẽnnaam na n yẽesa nintãm fãa sẽn be b ninẽ wã. Kũum kõn le zĩnd ye, la sũ-sãang wall yãbre, wall toog kõn leb n zĩnd ye.” Vẽenega, vɩɩm sẽn tar bark n gũud neb nins sẽn nong Wẽnnaam la b sakd-a wã. Wẽnnaam Gomdã yeela woto: “Maag f yĩng n ges burkina, la f ges nin-tɩrga. Sẽn baood-a vɩ-bãan tara beoog neere. La b na n naaga kɩɩsdbã taab n sãame.” (Yɩɩn. 37:37, 38) Ka wã, “burkina” yaa ned sẽn bao n bãng a Zeova ne a Bi-riblã, la a sakd a Zeova noyã. (Zã 17:3) Ned a woto tẽeda 1 Zã 2:17 sẽn yet bũmb ningã. Be, b yeela woto: “Dũni loogdame la a ratem wẽngã me loogdame. La ned ning sẽn maand Wẽnnaam daab paada wakat sẽn kõn sa.” D sẽn mi tɩ dũniyã saab kolgdame wã, d segd n maneg n tẽ a Zeova, la d kell n ‘pa a sorã zugu.’—Yɩɩn. 37:34. w15 1/11 3:11, 12
Arba, sigri, 28
Koodã sẽn dat tigsgã yaa wʋsgo, la tigsdbã sõor paoodame.—Mat. 9:37.
Wẽnnaam Rĩungã sõnga a nin-buiidã tɩ b bãng manesem buud toor-toor b sẽn tõe n tũnug n moon koɛɛgã tɩ neb wʋsg wʋme. B sẽn maan to-to wã talla yõod wʋsgo, bala, koe-moondbã ‘sõor ra paoodame.’ Wala makre, b ra tũnugda ne zʋrnall-dãmb n moond koɛɛgã. Semen fãa, saam-biig a Charles Taze Russell ra toonda a sõsg kiba-kɩtb sulli, tɩ b reeg n tool zʋrnall-dãmb sẽn be Kanada, Erop la Etazĩni. Sẽn wa n na n ta yʋʋmd 1913 soabã tɩ saam-biig a Russell sõssã yita zʋrnall-dãmb tus a yi pʋsẽ, tɩ sẽn karemd-b zʋrnall-kãensã ta neb 15000000. Saam-biig a Russell kũumã poore, b tũnuga ne bũmb a to me n moon koɛɛgã tɩ ta neb wʋsgo. Yʋʋmd 1922 tʋʋl-nif kiuug rasem 16, a Joseph Rutherford kõo sõsg radio pʋgẽ. B tẽedame tɩ neb nins sẽn kelg sõsgã taa neb tus pis-nu. Rẽ poor bilfu, siglgã paka a toorẽ radio b sẽn da boond tɩ WBBR. Yɩɩ yʋʋmd 1924 wao-fugdg kiuug rasem 24 la b pak radio wã. w15 1/11 5:10, 11
Lamusa, sigri, 29
Mam na n yɩɩ mam sẽn dat n yɩ a soaba.—Yik. 3:14, MN.
A Zeova tõe n kɩtame t’a bõn-naandsã lebg bũmb nins fãa a sẽn date. Wala makre, a kɩtame t’a Nowe lebg tʋʋm-mita, n ka koom-koglgo. A kɩtame me t’a Bezalɛll lebg tʋʋm-mita. A leb n kɩtame t’a Zedeõ lebg zabr gãndaoogo, t’a Poll me lebg misioneer n moon bu-zẽmsã neba. Wẽnnaam yʋʋrã sɩd tara yõod a nin-buiidã nifẽ, bala a võorã tagmame. Yaa rẽ yĩng la saam-biis nins sẽn lebg Traduction du monde nouveau wã sẽn ning Wẽnnaam yʋʋrã a pʋgẽ wã. Biibl-dãmb wʋsg lɛbgdb pa ning Wẽnnaam yʋʋrã b Biibl-dãmbã pʋsẽ ye. B ledg-a-la ne naam yʋʋr wala “Zu-soaba,” pa rẽ bɩ ne yʋʋr a to. Yaa rẽ yĩng la a Zeova Kaset rãmbã Siglgã taoor lʋɩtb Sull sẽn tagsd tɩ b segd n modgame tɩ Biibl sẽn sõngd tɩ Wẽnnaam yʋʋrã paamd waoogr zĩnd buud-goam toɛy-toɛyã pʋsẽ wã. (Mal. 3:16) Rũndã-rũndã, Traduction du monde nouveau wã bee ne buud-goam 130 la zaka, n sõngdẽ tɩ Wẽnnaam yʋʋrã paamd waoogre. w15 1/12 2:7-9
Arzũma, sigri, 30
Tẽngã ned kõn yeel t’a ka keem ye!—Eza. 33:24.
A Zeova tõe n kɩtame tɩ ned lʋɩ bãaga, a leb n tõe n kɩtame tɩ bãad yĩns sãooge. Biiblã meng wilgda rẽ. Wala makre, a Abrahaam wakatẽ wã, a kɩtame t’a Faraõ lʋɩ bãaga. A le wa n kɩtame t’a Moyiiz tão a Miryam me lʋɩ bãaga. (Sɩng. 12:17; Sõd. 12:9, 10; 2 Sãm. 24:15) Sẽn paase, a Zeova kɩtame tɩ “bãas ne bã-longds” yõk Israyɛll neb nins sẽn kɩɩs-a wã. (Tõo. 28:58-61) La wakat kẽere, a Zeova kogla a nin-buiidã tɩ bãas pa yõk-b ye. (Yik. 23:25; Tõo. 7:15) A maaga bãad-rãmb me. A Zoob sẽn wa n lʋɩ bãag tɩ nams-a wʋsg hal t’a kos kũumã poore, a Zeova kɩtame t’a lebs n paam laafɩ. (Zoob 2:7; 3:11-13; 42:10, 16) D kɩsa sɩd t’a Zeova tõe n maaga bãada. A Zeezi me tõe n kɩtame tɩ bãad paam laafɩ. A sẽn wa n be tẽngã zugã, a maana yel-soalem n maag bãas buud toor-toore, wala wãoodo, kisĩnkĩiri, zond la komslem. (Mat. 4:23, 24; Zã 9:1-7) Yel-solem-kãensã yaa bũmb nins a sẽn na n maan dũni-paalgã pʋgẽ wã reng-n-lɛmbga. D sã n tags rẽ yelle, pa kengd d raood sɩda? w15 1/12 4:3, 4